بەکارهێنانی دیموکراسی‌و هەڵبژاردن بۆ گەیشتن بەدیکتاتۆریەت و تاکڕەوی\nلەدوای جەنگی جیهانی یەکەم، لە19/1/1919 یەکەم هەڵبژاردن لە ئەڵمانیا ئەنجامدراو حکومەتی وایمایەر دامەزرێنرا، سیستمی پەرلەمانی چەسپێندراو دەستوری ئەڵمانی نووسرایەوە.\nهاوزەمان لە دوای دۆڕانی جەنگی جیهانی یەکەم وڵاتی ئەڵمانیا دووچاری قەیرانی گەورە بووەوە.\nهەر لەو ساڵانەدا جیهان تووشی قەیرانی ئابوری گەورە بووەوەو داڕمانی ئابووری لەدوای ئەمریکا بەپلەی دووەم ئەڵمانیای گرتەوە.\nچەندەها حزبی جۆراوجۆر لەدوای جەنگی جیهانی یەکەمەوە دروستبوون و بەشداری هەڵبژاردنیان دەکرد.\nبەهۆی ئەو هەموو قەیران و کێشانەی کە هەبوون حزبی ناسیونال سوسیالیست (حزبی نازیەکان بەسەرۆکایەتی هیتلەر) رۆژ لە دوای رۆژ لایەنگرو ئەندامی زۆرتر دەبوو.\nساڵی ١٩٢٨ حزبی ناسیونال سوسیالیستەکان لەهەڵبژاردندا ٠،٨ ملیۆن دەنگیان بەدەستهێناو لەساڵی ١٩٣٠ ئەم ژمارەیە بەرزبووەوە بۆ ٦،٤ ملیۆن دەنگ.\nلەنێوان ساڵانی ١٩٢٨-١٩٣٣ حزبی ناسیونال سوسیالیست توانی بەهۆکاری جیاواز چەند جارێک پەرلەمان هەڵوەشێنێتەوەو توانی لەماوەی پێنج ساڵدا چوار جار هەڵبژاردن دووبارە بکرێتەوە.\nمەبەست لەپەکخستنی حکومەت و دووبارەکردنەوەی هەڵبژاردن بۆ زیاترکردنی ژمارەی کورسی پەرلەمان بوو، بۆ گەیشتنی هیتلەر بەدەسەڵات بوو.\nلە 30/1/1933 هیتلەر کرا بە راوێژکاری ئەڵمانیاو حکومەتێکی بەناوی رایخی سێیەمی دروستکرد.\nدوابەدوای ئەوە پەرلەمان دەنگی بەیاسای رێگاپێدان (Ermächtigungsgesetz) دا، کەتێیدا هەموو دەسەڵاتەکان دەگوازێتەوە بۆ هیتلەر و هیتلەر دەکات بەڕابەر.\nلەو کاتەوە ئیتر بەدوا کار بەدەستور ناکرێت و پەرلەمان لەکاردەکەوێت.\nهیتلەرو حزبی ناسیونال سوسیالیست بۆ گەیشتنیان بەئامانج بەشداری هەڵبژاردنیان کردو دیموکراسیان بەکارهێنا.\nهەرکات ژمارەی کورسی پەرلەمانیان بەدڵنەبوو، لەو بڕوایەدابوون کەدەتوانن کورسی زیاتر بەدەستبهێنن، لەپەرلەمان دەکشانەوەو داوای هەڵبژاردنی پێشوەختەیان دەکرد.\nبەو جۆرە لەململانێ و تاکتیک بەناوی دیموکراتیەت و هەڵبژاردنەوە دیکتاتۆریەت و تاکڕەوییان چەسپاندو هیتلەر بوو بەو هیتلەرە لەمێژووی مرۆڤایەتیدا.\nلەدوای رووخانی رژێمی بەعس لەعێراق یەکەم هەڵبژاردن لە ٣٠ یەنایەری ٢٠٠٥ ئەنجامدراو سیستمی پەرلەمانی چەسپێنرا. عێراق بووە خاوەنی دەستورێکی هەمیشەیی و نوێ.\nلەو ساتەوە چەندەها حزبی جیاواز دروستبوون و هەندێکیان هەر زوو لەناوچوون و هەندێکی تر چەندەها جیابوونەوەیان بەخۆیانەوە بینی.\nگۆڕەپانی سیاسی عێراق یەکێکە لەگۆرەپانە هەرە گەرمەکانی جیهانی بەهۆی دەستتێوەردانی دەرەکی و بوونی چەندەها جەنگی ساردو گەرم لەناوەوەو دەرەوەی وڵات.\nلەزۆرێک لەوڵاتانی جیهان کێبڕکێی حزبەکان و کێشمەکێشی سیاسی دەبێتە هۆی پێشکەوتنی زیاترو خزمەتی زیاتری هاووڵاتیان. بەڵام لەعێراق پێچەوانەیەو بووەتە هۆی داڕمانی ئابوری و نەمانی ئارامی و ئاسایش. جگە لەبەهەدەردانی پارەی دەوڵەت و ماڵی گشتی.\nکێبڕکێی حزبە سیاسییەکان بووەتە هۆی پەکخستنی حکومەت و ئۆرگانەکانی.\nلەناو ئەم هەموو قەیرانە رەوتێک خۆی وەک فریادڕەس نمایش کرد و پەنجەیان خستە سەر کێشەکان و دژی گەندەڵکاران وەستایەوەو بە زمانی شەقام قسەی دەکرد. رەوتی سەدر، ئەم رەوتە لەهەڵکشانێکی خێرادایەو جار لەدوای جار دەبێتە خاوەنی کورسی زیاتر.\nئەم رەوتە توانی خۆپیشاندانی ناڕازی بۆ داوای خزمەتگوزاری و نان، بگوێزێتەوە بۆ داواکاری سیاسی و هەموارکردنەوەی یاسای هەڵبژاردن و هەڵوەشاندنەوەی حکومەت و پەرلەمان.\nلەناچاریداو لەژێر فشاری خۆپیشاندەران سەرۆک وەزیرانی ئەوکات عادل عەبدولمەهدی ملی دا بۆ هەڵوەشاندنەوەی حکومەت و هەروەها پەرلەمانیش لەژێر گوشاردا خۆی هەڵوەشاندەوەو بڕیاری هەڵبژاردنی پێشوەختەی دا.\nپێشهاتەکان چاوەڕوانکراو بوون و ئەو رەوتە بووە خاوەنی زۆرترین کورسی پەرلەمانی (٧٣). بەڵام لەگەڵ ئەوەشدا نەیتوانی بە خواستی خۆی بگات و کابینەی حکومەت بەویستی خۆی دروست بکات. هەربۆیە هەمان سیناریۆ دووبارە دەکاتەوە تادەگات بەخواستی خۆی.\nهەمیشە وتراوە کەمێژوو خۆی دووبارە دەکاتەوە.. ئەمجارە هەمان مێژوو (رایخی سێیەم) خۆی دووبارە دەکاتەوە، بەڵام بەبەرگێکی ئاینی و لەوڵاتێکی جیاواز.\nئێمەی کورد دەبێت ئاگاداری ئەوە بین کە ئەمانە هەموو ئاماژەن بەرەو تاکڕەوی و دیکتاتۆریەتێکی نوێ. ئەم دیکتاتۆریەتە جیاواز لەوەی پێشوو و بەرگی ئاینی پۆشیوە، بەڵام لەناخدا بەدەر لە ئاین شۆڤێنیەتیشی پێوە دیارە.\nکورد بێ ستراتیجیەت و دووربینی دانیشتووەو چاوەڕوانی پێشهاتەکانەو دوای رووداوەکان کەوتوە بۆ ئەوەی رەد فعلمان هەبێ. لەبری درک کردن بەمەترسییەکان خەریکی دژایەتی کردنی یەکتری و شەڕی کورد بەکوردە.


په‌رتوکا پیرۆز » 2 كورنتۆس » به‌شێ 12\nبینین و پەیامێن پاولۆسی\nیا فەرە شانازیێ ب خۆ ببەم. هەر چەندە یا بێ مفایە، لێ ئەز دێ هێمە سەر بینین و پەیامێن خودانی بۆ من ئاشكرا كرین.\nئەز مرۆڤەكی دنیاسم، باوەردارە ب مەسیحی، بەری چواردە ساڵان ئەو تا ئەسمانێ سێیێ[a] هاتە رەڤاندن. ئایا ب لەش ڤە بوو یان ژ دەرڤەی لەشی بوو، ئەز نزانم، خودێ دزانیت.\n-4 ئەز دزانم ئەڤ مرۆڤە بۆ بەهەشتێ هاتە رەڤاندن، ئایا ب لەش ڤە بوو یان ژ دەرڤەی لەشی بوو، ئەز نزانم، خودێ دزانیت. ئەوی تشتێن وەسا بهیستن كو مرۆڤ نەشێت دەربڕینێ ژێ بكەت و نابیت بەحس بكەت.\nئەز دێ شانازیێ ب ئێكێ هۆسا بەم، لێ ژ لاوازیا خۆ پێڤە، ئەز شانازیێ ب خۆ نابەم.\nئەگەر من بڤێت شانازیێ ببەم ژی، ئەز یێ بێئاقل نابم، چنكو ئەز راستیێ دبێژم. لێ ئەز خۆ ددەمە پاش دا كەس چ هزرێن باشتر بۆ من نەكەت، پتر ژ ئەو تشتێ وی ژ من دیتی یان ژ من بهیستی.\nداكو ئەز ژ بەر مەزنیا تشتێن بۆ من هاتینە ئاشكراكرن دفنبلند نەبم، د لەشێ من دا ستریەك بۆ من هاتە دان[b] ، هنارتیەكێ ئبلیسیە من ئازار ددەت، دا دفنبلند نەبم.\nبۆ ڤێ چەندێ ژی من سێ جاران هیڤی ژ خودانی كر كو ژ من دویر بئێخیت،\nلێ وی گۆتە من: «كەرەما من تێرا تە هەیە. چنكو هێزا من د لاوازیا مرۆڤی دا ب كاملی كار دكەت.» ئەڤجا ب هەمی دلخۆشی ئەز دێ شانازیێ ب لاوازیێن خۆ بەم، دا هێزا مەسیحی د من دا ئاكنجی ببیت.\nلەوما ئەز ب لاوازیان، كرێتكرنان، نەخۆشیان، تەپەسەركرنان و تەنگاڤیان ژ پێخەمەت مەسیحی كەیفخۆش دبم، چنكو دەمێ ئەز یێ لاواز، هنگی ئەز یێ ب هێزم.\nخەما پاولۆسی ل سەر كورنتۆسیان\nمن خۆ بێئاقل كر، لێ هەوە ئەز نەچار كرم. پێدڤی بوو ئەز ژ لایێ هەوە ڤە بهێمە پەسەندكرن، چنكو ئەز چ ژ ‹هنارتیێن بژارە› كێمتر نینم، هەر چەندە ئەز چ نینم.\nنیشانێن هنارتیەكێ راستەقینە، نیشان و مەندەهۆشی و حنێر[c] ب هەمی خۆڕاگرتن د ناڤ هەوە دا هاتنە ئەنجامدان.\nما هوین چ ژ جڤاكێن دی یێن باوەرداران كێمتر بوون، ژبلی كو من بارێ هەوە گران نەكر؟ ل من ببورن كو من ئەڤ مافێ هەوە خواری!\nئەڤە ئەز یێ ئامادەمە بۆ جارا سێیێ بهێمە نك هەوە و ئەز بارێ هەوە گران ناكەم. چنكو من مالێ هەوە نەڤێت، لێ من هوین دڤێن. نە یا فەرە زاڕۆك بۆ دایك و بابان مالی كۆم بكەن، لێ دایك و باب بۆ زاڕۆكان.\nئەز دێ ب هەمی دلخۆشی مالێ خۆ و گیانێ خۆ ژی بۆ هەوە مەزێخم. ئەگەر ئەز زێدەتر حەز ژ هەوە بكەم، ما هوین دێ كێمتر حەز ژ من كەن؟\nئەڤجا مگرتی ئەز بۆ هەوە بارگرانی نەبووم. لێ ئەز فێلبازم، من ب خاپاندنێ هوین یێن ب دەست خۆ ئێخستین![d]\nئایا ب رێكا ئەوێن من هنارتینە نك هەوە، من مالێ هەوە خواریە؟\nمن هیڤی ژ تیتۆسی كر و ئەو برا ل گەل هنارت. ما تیتۆسی مالێ هەوە خوار؟ ما مە ب هەمان گیانی كار نەكر؟ ما ل سەر هەمان رێكێ نەچووین؟\nما هوین هزر دكەن، ب درێژاهیا ڤێ نامەیێ، ئەم هەوڵ ددەین رویێن خۆ ل نك هەوە سپی بكەین؟ نەخێر، ل بەرامبەری خودێ ئەم ل دویڤ حەزا مەسیحی بۆ هەوە دئاخڤین، هەر تشتێ ئەم بكەین ژی، گەلی خۆشتڤیان، بۆ ئاڤاكرنا هەوەیە.\nئەز دترسم دەمێ بهێم، ئەز هەوە وەسا نەبینم هەروەكو من دڤێت و هوین من وەسا نەبینن هەروەكو هەوە دڤێت. دترسم هەڤڕكی، چاڤپێنەڕابوون، تۆڕەیی، جوداخوازی، بوهتان[e] ، نەكامی[f] ، خۆمەزنكرن و تێكڤەدان د ناڤ هەوە دا هەبن.\nئەز دترسم دەمێ جارەكا دی بهێمە نك هەوە، خودایێ من ل نك هەوە من شەرمزار بكەت و بۆ گەلەكان شینیێ بكەم، ئەوێن پێشتر گونەهـ كرین و ژ پویچاتی، دەهمەنپیسی و بێدەلنگیا وان كری ل خۆ نەزڤڕین.\na. 12:2 q ئەسمانێ سێیێ: ئەسمانێ هەری بلندە. ل فەرهەنگۆكێ بنێڕە ئەسمان*.\nb. 12:7 دبیت نەساخیەكە خودێ ئەو تووش كریێ، دا دفنبلند نەبیت.\nc. 12:12 q حنێر: ب عەرەبی ‹معجزة›\nd. 12:16 ل ڤێرێ پاولۆس ڤێ گۆتنێ بۆ مەبەستەكێ وەكو تڕانە دبێژیت.\ne. 12:20 q بوهتان: تاوانباركرنا بێ بنیات\nf. 12:20 q نەكامی: بەحسكرنا ئێكی ب خرابی.


لە نەتەوە یەکگرتووەکان داوای هەڵوەشاندنەوەی بڕیاری لەسێدارەدانی حەیدەر قوربانی دەکرێت\nئۆفیسی مافەکانی مرۆڤی سەر بە نەتەوە یەکگرتووەکان لەسەر کەیسی حەیدەر قوربانی هاتە دەنگ و داوای لە کاربەدەستانی ئێران کردووە بڕیاری لەسێدارەدانی ئەم زیندانیـیە کوردە هەڵبوەشێنێتەوە.\nئۆفیسی کۆمسیاری باڵای مافەکانی مرۆڤی نەتەوە یەکگرتووەکان ئەمڕۆ هەینی لە ڕاگەیاندنێکدا نووسیویەتی شارەزایانی مافی مرۆڤی سەر بە نەتەوە یەکگرتووەکان داوا لە ئێران دەکەن حەیدەر قوربانی لەسێدارە نەدات و ئەو بڕیاری لەسێدارەدانەی بۆی دراوە هەڵبوەشێنرێتەوە بەهۆی هەبوونی نیگەرانی جدی لە بەرامبەر دادگایـیکردنەکەی بە شێوەیەکی نادادپەروەرانە و ئەشکەنجەدانی لە کاتی دادگایـیکردنەکەیدا.\nشارەزاکان گوتوویانە"دەبێت دەسەڵاتدارانی ئێران دەستبەجێ هەوڵی لەسێدارەدانی حەیدەر قوربانی ڕابگرن و حوکمی لەسێدارەدانەکەی هەڵبوەشێننەوە، وە وەک پابەندبوون بە وابەستەیـیە نێودەوڵەتیـیەکان جارێکی دیکە دادگایی بکەنەوە."\nلە ڕاگەیاندنەکەدا نووسراوە، حەیدەر قوربانی تەمەن 48 ساڵ لەوەتای مانگی دەی ساڵی 2016 دەستگیرکراوە لەسەر کەیسێکی پەیوەست بەوەی وەک دەڵێن 3 ئەندامی هێزی بەسیج بە دەستی کەسانی سەر بە کۆمەڵێک چەکداری ئۆپـۆزسیۆن کوژراون. لە پاش دەستگیرکردنەکەی بۆ ماوەی 3 مانگ بێ سەروشوێن کراوە و هیچ لە بارەیەوە بە کەسوکاری نەوتراوە. دەڵێن خراوەتە زیندانی تاکە کەسیـیەوە و ئەشکەنجەدراوە و بە خراپی مامەڵەی لەگەڵدا کراوە.\nشارەزاکان دەشڵێن زۆر نیگەرانن لەوەی حەیدەر قوربانی لە ژێر ئەشکەنجەدان و خراپی ڕەفتارکردن لەگەڵیدا ئەو دانپیادانانەیان لێوەرگرتبێت. هەروەها نیگەرانی خۆیان دەربڕیوە لە بارەی ئەو ڕاپـۆرتانەی باس لەوە دەکەن حەیدەر قوربانی ڕێگەی پـێنەدرابوو لە کاتی لێکۆڵینەوەکاندا پەیوەندی بە پارێزەرێکەوە بکات و پاشان پارێزەرەکەی مافی ئەوەی نەبووە دەستیبگات بە تەواوی فایلەکانی کەیسەکە لە کاتی دادگایـیکردنەکەدا.\nلە مانگی هەشتی ساڵی 2020، دادگای باڵای ئێران حوکمی لەسێدارەدانی حەیدەر قوربانی پەسەندکرد. لە مانگی نۆی 2020 و لە مانگی هەشتی 2021 دادگای باڵا داواکانی حەیدەر قوربانی بۆ پـیاداچوونەوە بە بڕیاری لەسێدارەدانەکەی ڕەتکردەوە. بۆیە شیانی هەیە لە هەر ئان و ساتێکدا لەسێدارەبدرێت.


زایینی: ٢١-٠٥-٢٠١٦ - هەتاوی: ١٣٩٥/٠٣/٠١ - ١٨:٤٥ تاران قه‌باره‌ی فۆنت:\nکوردستان میدیا: سەید "حەسەن سەید عەبدوڵڵا زادە" پێشمەرگەی دێرینی حیزبی دێموکراتی کوردستانی ئێران لە شاری مەهاباد کۆچی دوایی کرد.\nبەپێی هەواڵی گەیشتوو بە ماڵپەڕی کوردستان میدیا، ڕۆژی هەینی ڕێکەوتی ٣١ی بانەمەڕی ١٣٩٥ی هەتاوی، سەید حەسەن سەید عه‌بدۆڵڵازاده خەڵکی گوندی حاجی لەک له چۆمی مەجیدخان، بە‌هۆی نە‌خۆشینی شێرپە‌نجە لە نە‌خۆشخانە‌ی بۆکان ماڵئاوایی لە ژیان کرد.\nکاک حەسەن لەگەڵ ئاشکرابوونی خەباتی حیزبی دێموکرات پێوەندی بە حیزبەوە کرد و لە سەرەتای ساڵی ٥٨ ەوە پەیوەست بە ڕیزی پێشمەرگەکانی حیزبی دێموکرات بوو و چالاکانە لە شەڕی ٣ مانگەدا بەشداریی کرد.\nناوبراو لە تێکهەڵچوون لەگەڵ دوژمن‌دا بە قورسی بریندار دەبێت و بە هۆی قووڵیی برینەکەیەوە ناتوانێت درێژە بە پێشمەرگایەتیی بدات و هەر بۆیە لە سەر ئیزنی حیزب دەچێتەوە نێو خێزان و بنەماڵەکەی و تا کاتی کۆچی دوایی، هەر وەفاداربە حیزب و ڕێبازەکەی مایەوە.\nتەرمی کاک سەید حەسەن لە نێو ئاپۆرای خەڵکی ناوچەکە و دۆستانی، بە خاک ئه‌سپێردرا.


لە جیاتی نەفت دزان من دادگایی کرام – Standard Kurd\nلە جیاتی نەفت دزان من دادگایی کرام\nلەلایەن ستاندار Posted on ئاب 9, 2017 1517 جار بینراوە 0 سەرنج\nلە جیاتی گەندەڵکاران خەڵکی دۆڵی بالیسان دادگایی دەکرێ\nنمونەی یەکەمەکان من بووم\nلە ساڵانی ڕابردوو دوای ئەوەی نیەتم هێنا بگەڕێمەوە بالیسان و لەوێ نیشتەجێ بم. چونکە گوندی خۆمە و خزم و کەسی منی لێیە بەتایبەت گۆڕی شەهیدانی خانەوادەم کە لە بەرگری لەم خاکە شەهید بوون لەوێیە.\nئەوە بوو لە سەر زەوی خۆم لە بالیسان دەستم کرد بە خانوو دروست کردن.\nلە خانووی شەهیدان کە دابەش کرا منی لێ بەش کرام گوتیان پێشتر لە حیزب سوود مەند بووی، گوتم باش، دوایی ئەوانەی وەکو من سوود مەندی حیزب بوون هەمویان خانویان وەرگرت تا دوو خانوو و سێ خانووش، منیش بێ بەش کرام، چونکە پشت و پەناو واسیتەم نەبوو.\nگەرنا لە هەموو شەهیدانی کیمیابارانی دۆڵی بالیسان کەم کەس هەیە وەکو بابی من خەباتی چەکداری هەبووبێت.\nبە هەر حاڵ خاوەن ئەو مزگەوتەی کە حەفت ساڵە لێرەمە لە هەولێر ڕێگری کرد کە لە مزگەوتەکەی ئەو بڕۆم، منیش خانوەکەم تەواو نەکردو بە هەیکەلی وازم لێهنا،\nسوپاسی هەڵوێستە جوانەکانی ح.فارس دەکەم، لەم دواییانە گوتی :(گەر بابم لە قەبری قیت بیتەوە ببیتە 14 ساڵی نایێتە ئەو مزگەوتەی من لۆ مەلایەتیێ، جگە لە تۆ).\nجا لەم دواییانە پۆلیس پێیان ڕاگەیاندم دەبێ بێیە ب.پۆلیسی بالیسان، منیش سەردانم کردن، دیار بوو خەڵکی ناوچەکەمان گوتیان ناچین بۆ محکمەی شەقڵاوە.\nلە پۆلیسیش بە منیان گوت تۆش مەچوو، منیش گەڕامەوە. بۆ هەفتەی داهاتوو لە پۆلیسەوە پەیوەندیم پێوەکرا گوتیان وەرە.\nگوتم ئەمڕۆ تەندروستیم باش نیە بە تایبەتی ئازاری چاوم زۆرەو چاوم دونیا نابینێت، ئەوڕۆ ناتوانم سەیارە لێبخوڕم، ان شاء اللە بەیانی دێم.\nپۆلیسەکە گوتی:: ئاخر مامۆستا ئەگەر نێی دەبیتە ئەمری قەبزی !!\nگوتم بابە دێم دێم خەمت نەبی.\nخۆ ئەمن چ مەسولم لە پشت نیە، جا منەتی دادگاو یاساو حکومەت و پۆلیس نەزانم.\nبەهەر حاڵ لۆ سبیانێ چووم.\nلۆ خانیت دروست کرد؟؟ ئیفادەت چیە ؟؟\nگۆتم : ئەو زەویە زەوی خۆم و باب و باپیرانمە، ئیجازەو مۆڵەتی شارەوانیشم هەیە ئەوەش مۆڵەت.\nبالیسانیش هیچ تاپۆ نیە ، جا تەجاوزم کردبێ.\nلەهەمان کاتیش سنووری شارەوانی دیارنەکراوە، تا بڵێن کەس تجاوز نەکات، گوتیشم گەر حکومەتی هەرێم بە خانووی من تێر دەبی با بچی تێک بداو شۆفەری دەبەر بنێ.؟\nئێهــ یاڵا پۆلیسەکمان لەگەڵە خۆمان برد به سەیارەی خۆم چومە بەر دەستی حاکمی لە شەقراوێ،\nدیسان تحقیق و تسائولاتەکی زۆر چیە کاکە ؟؟ تجاوزتان کردیە؟؟\nدە دڵی خۆم دا دەمگۆ خوایە دەرێی نەفتی ئەو وڵاتە ئەمە دەدزین و دەیدەینە داعشی و بەناوی خیانەتی عوزما مەحکەمە دەکرێین تڕحێو،\nلە لایەکی دیکە وێدەچی ئەمە زەوی شارەوانی و میللــەتمان داگیر کردبی و بە دەفتەرە دۆلاران فرۆشت بیتمانەوە؟خەڵکی ڕەش و ڕووت.\nیان خیانەت یان وا دەزانن ئەو ڤێللاو مەزرەعانەی سەر ڕێگە گشتیەکان هی منن بۆیە محکمە یان یان یان …..\nتیاح هەر ئەو هەندە نا کوڕە جا حاکمی دەیگۆ خۆ ئەمن کەستان بە دارێ وە ناکەم و اعدامتان ناکەم.\nئێهــ دوایی چوینەوە لای حاکمی گۆتی: ئەتو مامۆستایەکەی؟ … بالیسان تاپۆی هەیە؟؟\nگۆتم ، نا جەنابی حاکم، هەموو بالیسان بێ تاپۆیە بەس بابەرباب ئەو مرکە هی خۆمانەو من مۆڵەتی شارەوانیشم هەیە، ئەوەت مۆڵەت، کیتابی شارەوانیشم لە ناو دەستی بوو .\nبە هەر حاڵ ئەو ڕۆژەی تەواو بووین بە کەفالەتی ملیۆنێک دینارو، کەفیلایەتی نەفەرێک ئەو جا گەڕاینەوە، واتە،بە کەفالەت ئازاد کراین باش بوو نەگیراین نەیان بردینە ئینفرادی.\nئەو جا لۆ دوای سعات یەک تەواو بووین. ئەو ڕۆژەش 25/7/2017 بوو، بژی سەروەری یاساو نەمانی گەندەڵی.\nسێ نەفەری دیکەشم لەگەڵ بوو ملا،سعید وم احمد زەکی و کاک بەشداری مام سەمەدی،\n( ئەی نازانن بالیسان تاپۆی نیە، تاپۆکەی کیمیاباران و ئەنفال ئاوارە بوون و خزمەتی پێشمەرگەو شۆڕشەکانە )\nم هندرین. تاقانەی ئەنفال و ڕزگاربووی کیمیابارانی 1987.\nبڵاوکراوەی پێشووسیاسەت لە نێوان عەمامە بەسەر و سوڵتەدا !\nبڵاوکراوەی نوێترفراکسیۆنی گۆڕان ھەڵوێستی خۆی لەبارەی ڕابوون مەعروف ڕادەگەیەنێت


Wednesday, 11.11.2020, 6:56\nبە گشتی شۆڕش بریتییە لە گۆڕانکاری بنچینەیی لە بارودۆخی سیاسی و کۆمەڵایەتیدا، کە میللەتێک پێی هەڵدەستێ. بێگومان هەندێک لە شۆڕشەکان پڕن لە کارەساتی خوێناویی، هەندێکی تریشییان شۆڕشی ئاشتییانەی دوور لە جەنگ و زەبروزەنگە. شۆڕشگێریش دوو جۆرن. جۆرێکییان ئەو کەسانەن، کە لە کاتی جەنگدا بە باوەڕێکی تەواوەوە، چ بە کردار و چ بە هەڵویست ڕووبەڕووی زوڵم و زۆر و ستەم دەبنەوە، لە کاتی سەرکەوتنیشدا، بە ورەیەکی زیاترەوە بۆ نیشتمان و گەلەکەیان تێدەکۆشن. نموونەی ئەم شۆڕشگێڕانەش ڕۆڵە ئازاکانی ڤێتنامە، کە توانییان دوای دوو ملیۆن قوربانی و ٣ ملیۆن بریندار و زیاتر لە نیو ملیۆن دەستبەسەر، چۆک بە زلهێزێکی وەک ئەمەریکا دابدەن و گەلەکەیان ئازاد و نیشتمانەکەیان یەکبخەن و ببن بە یەکێک لە وڵاتە پێشکەوتووەکانی دنیا. بەڵام جۆری دووەمییان، ئەو شۆڕشگێڕە فێڵباز و بێ باوەڕانەن، کە هەزار تەڵەیان بە کلک تەقاندووە و لە پێناوی بەرژەوەندی خۆیاندا و بە درێژایی تەمەنی شۆڕشەکە هەزاران کەس لە خشتەدەبەن و دەستکەوت و بەرهەمی شۆڕشەکەش بۆ بەرژەوەندی خۆیان و بنەماڵەکانیان قۆرخدەکەن. بێگومان ئەم جۆرەشییان زیاتر لە ناو وڵات و میللەتە دواکەوتووەکاندا بڵاوە، کە کوێرانە و بی بیکردنەوە سەرکردە بە پیرۆز دەزانن وتامردن دوای خۆیان و نەوەکانییان دەکەون.. سەرکردە دزیی کرد، دزیی دەکەن.. شەڕیکرد، شەڕدەکەن.. ڕایکرد، ڕادەکەن.. تەقەی خۆشیکرد، تەقە دەکەن.. ئاشبەتاڵیشیکرد، ئاشبەتاڵ دەکەن و هیچ شکست و نسکۆیەکیشییان پی شورەیی نییە، چ کاتێکیش ویستییان سەرلەنوێ تێهەڵدەچنەوە.\nدوای سەرکەوتنی شۆڕشی مەزنی ڤێتنام، شۆڕشگێرەکان دادگایان دامەزراند، بۆ دادگاییکردنی خائن و خۆفرۆشەکانی ناو خۆیان، چ ئەوانەی مردوو بوون، چ ئەوانەی بە زیندوی کەوتبووە بەردەستییان. گۆڕی هەموو خائنە مردووەکانییان هەڵدایەوە و لاشەکانییان هەڵدایە ناو دەریاوە، تا ببن بە خۆراکی ماسی و بوونەوەرەکانی ناو دەریاکان و خاکەکەیان پیس و گڵاو نەکەن. زیندووەکانیشییان بە هەمان شێوەی مردووەکانیان، سزای ڕەوای خۆیان وەرگرت. ئەم کارەش کۆمەڵگای ڤێتنامی پاککردەوە و بوو بە وانەیەکیش بۆ هەموو ڤێتنامییەک، کە هەرگیز بیر لە خۆفرۆشی و خیانەت نەکاتەوە.. ئەوەی شایانی باسە لە سەردەمی شۆڕشەکانی کورددا و لە ساڵی ١٩٦١ وە تا ڕاپەڕین، کۆمەڵگاکەمان پڕبووە لە جاش و خۆفرۆش، سەدان جار پێشمەرگە هەرە ئازاکان، هاتوونەتە ناو شار و شارۆچکەکانەوە و دەستییان لەو خائن و خۆفرۆشانە وەشاندووە. شار قڵیشاوەتەوە، دووکان و بازار داخراون، زیانی زۆر لە خەڵکی کەوتووە، لە تۆڵەی ئەو چالاکییانەشدا چەندین پیشمەرگە و بەندکراوی سیاسی لە سێدارە دراون. هەر بۆ نموونە لە دوو کاتی جیاوازدا هەوڵی تیرۆرکردنی دوو پارێزگاری سلێمانی دەدرێت، کە بە چەندین ئوتوومبێلی پڕ لە پۆلیس و سەربازەوە پارێزگارییان لێ کراوە و گەیشتن بەوان مەحاڵ بووە. هەردوو چالاکییەکە شکست دەهێنێت و چەندین کەسی قارەمان دەگیرێن و لە سێدارە دەدرێن.... پاش چەند ساڵیک ڕاپەڕین سەرهەڵدەدات، ئەو پێشمەرگانەی بە ڕاستی چەکی هەڵمەت و شەهیدبوونییان لە خۆ دەبەست، دێنە ناو شارەکانەوە و دەیان خائن و خۆفرۆش بە سزای گەل و نیشتمان دەگەیەنن، بەڵام کاتێک سەرکردەکان دێنە ناو شارەکانەوە، هەموو شتێک پێچەوانە دەبێتەوە و سەرەتای نائومێدی دەستپێدەکات.. لەبری ئەوەی دادگایەکی عادیلانە دابمەزرێنن و ئاسەواری خیانەت نەهێڵن، خێرا هەڵمەتی سزای خۆفرۆشەکان دەوەستێنن. ئەو دوو پارێزگارەی، کە هەر خۆیان مەفرەزەیان دەناردە سەریان و بێ ئەوەی یەک پۆلیس و سەرباز لە دەوریان بێت، دەکەونە بەردەستییان، کەچی لەبری ئەوەی داداگاییان بکەن، لە پشتی خۆیانەوە داڵدەیان دەدن. ئەوەی سەیریشە نە داوای لێبوردنیان لە کەسوکاری ئەو پیشمەرگانە کرد، کە لەو دوو چاڵاکیانەدا شەهید بوون، نە تەنها پیشمەرگەیەکیش لە تۆڵەی خوێنی هاوڕێکانییاندا دەنگی ناڕەزایی هەڵبڕی. ئەمەش نیشانە بوو، کە ئیتر سەرۆکەکان هەرخۆیان بە تەنها هەموو شتێکن و توورەکەی خەڵات و بەراتی کڕینی ویژدان، لە قولی مستییاندایە و چییش لە بەرژەوەندی خۆیاندا بێت ئەوە دەکەن. هەر بۆیە کاتێک تارق رەمەزانی فرۆکەوانیش دەگیرێت، بێ ئەوەی شەرم لەو هەموو قوربانییە زۆرانەی هەڵەبجە بکەن، وێنەی یادگاری لەگەڵدا دەگرن و بۆ وڵاتانی دەرەوەی دەربازی دەکەن. داکۆکی لە سوڵتان هاشمی وەزیری بەرگری ڕژێمەکەی سەددام دەکەن، کە بەردەوام پێی دەنا بە سەری کورددا و تاوانباری سەرەکی قڕکردنی کورد و هەڵمەتەکانی ئەنفال بوو. پاشان لە یەکێک لە کۆشکەکانی سەیرانگای دوکاندا، ڕایەخی ئاوریشم بۆ جێگری سەدامی خۆێنڕێژ ڕادەخەن. وەفیق سامەرائی بەعسی، کە دەستی لە بوردوومان و پاکتاوکردنی هەڵەبجەدا هەبوو، دەکرێت بە ڕاوێژکاری سەرۆک و داڵدەدانی سەدان تاوانباری تر.. لە هەمووشی ناشیرینتر دەرگای حیزبەکانییان بۆ جاش و خۆفرۆشە بەعسییەکان خستە سەرگازی پشت و پێشبڕکێیانبوو بۆ وەرگرتنییان و هیوایان بە دەنگی ئەو خائنانە بوو، تا لە هەڵبژاردنەکاندا بەسەریەکتریدا سەربکەون. ڕۆژی ١٩ ی ئایاری ساڵی ١٩٩٢ ڕۆژی یەکەم هەڵبژاردنی پەرلەمانی کوردستان و ڕابەری بزوتنەوەی ڕزگاریخوازی کوردستان بوو. بە پەرۆشەوە لە ڕیزدا بۆ دەنگدان ڕاوەستابووم. سێیەمین کەسێک، کە لە پیش منەوە وەستابوو، ( زابت ئەمن ) ی یەکێک لە فەرمانگەکانی سەردەمی بەعس بوو، کە کاتی خۆی وەک سێبەرێکی ترس و تۆقاندن، بە دوای هەنگاوی هەموو کەسێکی دڵسۆزەوە بوو. بە درێژایی ئەو ماوەیەی وەستابووم، بیرم دەکردەوە و لە دڵی خۆمدا دەمووت : ( دەبێ ئەم خائنە بێ شەرمە، دەنگ بە چ ڕابەر و ئەندام پەرلەمانێک بدات، کە دڵخوازی خۆی بن !! ). ئەنجامی دەنگەکانی کەسانی باش و جاش سندوقەکانییان پڕکرد. ئەوەی جێگای سەرسوڕمانیشە ئەو هەموو پیشمەرگە و هەوادار و ئەندامانی ئەو حیزبانەی لە ژێر چەقۆی حوکمی فاشستەکاندا بە گیان و خوێنی خۆیان خەباتێیاندەکرد و دەکرا ببن بە فریادڕەس، کەچی هەر زوو لە پێناوی پۆست و پارەدا، ڕەنگی سەرکردەکانییان گرت و چوونە سەر ڕچەی ئەوان. نە بیرییان لە ئازادی و خوێنی هاوڕیێ شەهیدەکانیان کردەوە، نە شەقێکیان لەو سندووقە پۆخڵانەش هەڵدا، کە ٣٠ ساڵە پارسەنگی مانەوەی ئەو حیزبە پاوانخوازانەن، کە بوونەتە بەڵای سەری کورد. جا هەر بۆیە شۆڕشەکانمان، نە گوزارشت لە خواستی خەڵکی دەکات، نە لە شۆڕشەکانی گەلانی ئازادیخوازی دنیاش دەچێت.. !!.\n٥ / ١١ / ٢٠٢٠\nبا و بۆرانێکی ترسناک


ئەگەر کورد لە عەفرین زەرەرمەند بێت، ئەوانیش تێکبەردەبن!\nMonday, 03.12.2018, 15:11\nفرەنسا، بریتانیا و ئەڵمانیا، سەرەڕای مێژووی پڕ خوێناویان دژ بە مرۆڤایەتیی، لەوەتەی هەن، خێروبێری وڵاتان و میللەتانی دی دەدزن و خوێنی چینی زەحمەتکێش هەڵدەمژن بۆ کەڵەکە کردنی سەرمایە و خۆ بەهێز کردن. سەد ساڵە لە هەوڵی پاککردنەوەی ئەو میژووە گەڵاوەی خۆیانن. زوڕنا دەژەنن و کۆمەڵگەی نێونەتەوەی فریو دەدەن، بەوەی کە گوایە، ئەوان هێمای شارستانییەتن، قەڵای سیستەمی دیموکراتیین، پشتیوانی لە مرۆڤایەتیی و مافی مرۆڤ دەکەن! بە هەزاران دامودەزگای ساختەیان لە ژێر ئەو دروشمانەدا لە نێو وڵاتی خۆیان و لە دنیا دامەزراندوە، بەڵام عەفرینی ئەمڕۆ، بۆ هەموو دنیا و نەوەکانی سەلماند کە هەر سێ وڵات، بێ ویژدانن، بێ ئابروون، نە بڕوایان بە دیموکراتیەت هەیە نە مڕۆڤایەتی و نە مافی مڕۆڤ!\nمانگ و نیوێکە، ڕەجەب، شارێکی وەک عەفرینی کردۆتە ئامانجی سەربازیی، کە یەک میلیۆن مڕۆڤی بێ تاوانی تێددا گوزەران دەکات، هیچ نەماوە نەیکات، لە منداڵ و پەککەوتە کوشتن تا دەگات بە وێران کردنی، گوند و شار و ماڵی هاوڵاتیان، بەبێ بەزەیی کەوتۆتە بەکارهێنانی هەموو چەکێکی کوشندە، کە چی دەسەڵاتدارانی فرەنسا، ئەڵمانیا و بریتانیا بێ دەنگ و دەستەوەستان ڕاوەستاون!\nسەڕۆکی هەر سێ وڵات، بۆ خۆدزینەوە و لابردنی چاوی میدیاکان لە سەر عەفرین، کەوتونەتە زەق کردنەوەی شەڕەکان لە غواتە، سەڕۆکی فرەنسا لە میدیاکاندا دەڵێت " ئەگەر سەلماندرا ئەسەد چەکی کیمیاوی بەکارهێناوە لێ قبوڵ ناکەین". بێ گومان ئەم بابەتە لە خۆ دزینەوە و سەرقاڵ کردنی میدیاکان بەولاوە هیچی دی نییە. بە سەدان ڕاپۆڕتی نەتەوە یەکگرتووەکان لەبەردەستیاندا هەیە کە سەلماندویەتی بە دەیان جار تا هەنوکە، ئەسەد گازی کیمیاوی بەکارهێناوە!\nئەمریکاش، سەرنجی میدیاکانی بۆ بابەتێکی دی ڕاکێشاوە، کە ئەویش ئەوەیە، گوایە گەیشتۆتە ڕێککەوتن لەگەڵ تورکیا دەربارەی مەنبیچ.\nداگیرکردنی عەفرین، لە لایەن تورکیاوە، چارەسەر نییە، بەڵکو سەرەتای دەستپێکردنی کێشەکانە بۆ زلهێزەکانی دنیا، بە تایبەتی بۆ ڕوسیا، ئەمریکا ئەوروپا، تورکیا، ئەسەد و ئیران.\nکێشەی، کێشانی نەخشەی رۆژهەڵاتی نوێ، پشک دابەش کردنی تاڵانی دوای جەنگی سوریا و شەڕی دژ بە داعش، بە دڵنیاییەوە هێشتا لە خاڵی دەستپێکردنە.\nهێزە توندڕەوە ئیسلامییەکان، لە گۆڕەپانەکەدا ماون، هەریەکێکیان بووە بە دارودەستەی یەکێک لە زلهێزە ناوچەییەکان و دنیا و بەکاردەهێنرێن دژ بە یەکتری بۆ سەپاندنی مەرجی ئابووری و سیاسی لە سەر مێزی گفتوگۆ. تا هەموو لایەک ڕازی دەبن بە پشکیان، کات زۆر دەبات و ئەگەری گۆڕانکاری چاوەڕێنەکراو هەیە کە ڕووبدات. لە کۆتایشدا، تورکیا بە ئاسانی و بەبێ مەرج لە عەفرین دەرناچێت و بەکرێگیراوەکان بە ئاسانی ئەو ناوچانە بەجێناهێڵن، دووبارە دەبێت هەموویان، لەگەڵ ئەو گروپە بەکرێگیراوانە بچنە جەنگەوە. لەدەرئەنجامدا، ئەگەر کورد زەڕەڕمەندیش بێت لە عەفرین، بەڵام بە دڵنیاییەوە ئەوانیش بە ئاسانی بۆیان ناچێتە سەر و لە نێو خۆیاندا تێکبەردەبن!\nشەڕی عەفرین، بۆ زلهێزەکان هێز و توانای تورکیای سەلماند، کە مانگ و نیوێکە نەیتوانیوە دەرەقەت هێزی یەپەگە بێت. هەنوکە هەلێکی باشە مەرجەکانیان بەسەر تورکیادا بسەپێنن. هەروها ئەگەر لە ستراتیژیەتی زلهێزەکان هەبێت، دژ بە ڕەجەب بجەنگن، بێ گومان سامیان شکاوە، بۆیان دەرکەوتووە، کە سوپای تورکیا، بەرامبەر بە سوپا و هێزی سەربازی ئەوان، ناتوانێت سنوورەکانی خۆی بپارێزێت، بە تایبەتی ئەگەر ئەمریکا، لە مەنبیچی سوریا جێگیر بێت و هاوسنوور بێت لەگەڵ تورکیا، لە ئایندەدا ئەگەری لابردنی رەجەب زۆرە، هەروها ئەمریکا هەوڵدەدا فتنەی شەڕی دووبەرەکیی و مەدەنی لە نێو تورکیادا بخوڵقێنێت و دژایەتی ڕەجەب بکات.\nهێزی میللی کوردی، جەنگی سوریا، ئەمریکا و ڕوسیا لە عەفرین\nچین، ڕوسیا، تورکیا، ئەمریکا و کارتی دەستی یەپەگە\nساڵح موسلیم بە ڕووداو دەڵێت: ئێمە ژ حەز لە ئێوە ناکەین


بەشەکانی کتێبی پیرۆز\n--کتێبەکێ دەستنیشان بکە--پەیدابووندەرچوونلێڤییەکانسەرژمێریدواوتاریەشوعڕابەرانڕائووسیەکەم ساموئێلدووەم ساموئێلیەکەم پاشایاندووەم پاشایانیەکەم پوختەی مێژوودووەم پوختەی مێژووعەزرانەحەمیائەستێرئەیوبزەبوورەکانپەندەکانی سلێمانژیرمەندیگۆرانی گۆرانییەکانئیشایایەرمیاشینەکانی یەرمیاحزقیێلدانیالهۆشەعیۆئێلئامۆسعۆبەدیایونسمیخاناحومحەبەقوقسەفەنیاحەگەیزەکەریامەلاخیمەتامەرقۆسلۆقایۆحەناکردارڕۆمایەکەم کۆرنسۆسدووەم کۆرنسۆسگەلاتیائەفەسۆسفیلیپیکۆلۆسییەکەم سالۆنیکیدووەم سالۆنیکییەکەم تیمۆساوسدووەم تیمۆساوستیتۆسفلیمۆنعیبرانییەکانیاقوبیەکەم پەترۆسدووەم پەترۆسیەکەم یۆحەنادووەم یۆحەناسێیەم یۆحەنایەهوزائاشکراکردن\nبۆ گه‌ڕان له ناو ماڵپه‌ڕه‌كه‌مان پێویسته فۆنتی یونیكۆد به‌كار بهێنی\nگه‌ران له کتێبی پیرۆز\nناوی کتێب: کتێبی پیرۆزÎncîl (Mizgînî)په‌رتوکا پیرۆزKurmanji New Testamentپرتوکا پیرۆزکتێبی پیرۆزکتێبی پیرۆزپرتوکا پیرۆزپرتوکا پیرۆزپرتوکا پیرۆزپرتوکا پیرۆزکتێبی پیرۆزکتێبی پیرۆزکتێبی پیرۆزپرتوکا پیرۆزپرتوکا پیرۆزپرتوکا پیرۆزپرتوکا پیرۆزپرتوکا پیرۆزپرتوکا پیرۆزپرتوکا پیرۆزپرتوکا پیرۆزپرتوکا پیرۆزپرتوکا پیرۆزپرتوکا پیرۆزپرتوکا پیرۆزپرتوکا پیرۆزکتێبی پیرۆزکتێبی پیرۆز\nئه‌و کتێبه دیاری بکه بۆ گه‌ران\nفه‌رهه‌نگی کتێبی پیرۆز\nگه‌ران له فه‌رهه‌نگدا\nچونکە خودا یەکە و یەک ئاشتکەرەوە لەنێوان خودا و مرۆڤدایە، ئەویش عیسای مەسیحی مرۆڤە،\nیەکەم تیمۆساوس  2 : 5\nکتێبخانەکەمان لە پێشوازیتان دایە....\n2 هه‌فته 4 رۆژ له‌مه‌وپێش\nئەی خوشک و برایانی خوێنەری خۆشەویست، ئەی ئەو مرۆڤانەی کە هەمیشە بەدوای ڕاستیدا دەگەڕێن بۆ ئەوەی پێی بژین، ئەی ئەو مرۆڤانەی تامەزرۆی ناسینی ڕێگای ڕاستین. من و تۆ کاتی ئەوەمان هاتووە وەک ئاسکێکی هەناسەبڕکێ دەممان بکەینەوە بۆ ئاوی ڕاستی تاوەکو تینوێتیمان بشکێنێ، نەوەکو بۆ ماوەیەک بەڵکو هەتاهەتایە. ئایا ئامادەی بۆ ئەو کەسەی تێنوێتی ژیانت بشکێنێ؟ ئایا ئامادەی لەو ئاوە بخۆیتەوەو هەرگیز تینووت نەبێ؟\nزمان: <Any>سۆرانیکرمانجیبادینیعه‌ره‌بیئینگلیزیفارسیتورکیزمانی ت\nجۆری به‌رهه‌م: <Any>کتێبی پیرۆزپه‌یمانی نوێبه‌شه‌کانی کتێبی پیرۆزفه‌رهه‌نگی کتێبی پیرۆزکتێبی پیرۆزی مناڵانکتێبی مناڵاننامیلکه‌ته‌فسیری کتێبی پیرۆزکتێبی رۆحی\nئایا عیسا له‌سه‌ر خاچ مرد؟\nئایا كتێبی پیرۆز ده‌ستكاری كراوه؟\nكتێبی پیرۆز له كوێ ده‌ستده‌كه‌وێ؟\nئایا ئینجیلێك هه‌یه به ناوی ئینجیلی به‌رنابا؟\nكلیكی ئێره بكه www.biblica.com\nكلیكی ئێره بكه www.IBS-MENA.com


ئاژانسی ده نگو باسی کوردستان: پارتی سەربەستیی کوردستان پلۆنۆمی نائاسایی خۆی بەست\nپارتی سەربەستیی کوردستان پلۆنۆمی نائاسایی خۆی بەست\nئەمڕۆ واتە ٢١ی ڕێبەندانی٢٧١٢کوردی بە بەشداری زۆرینەی ئەندامانی سەرکردایەتی، پارتی سەربەستیی کوردستان پلۆنۆمی نائاسایی خۆی بەڕێوەبرد.\nئاڵوگۆڕەکانی کوردستان و ناوچەکە و جیهان بە شێوەیەک هاتونەتە پێش کە دەبێ پارت و رێکخراوە سیاسیەکانی ڕۆژهەڵاتی کوردستان وەخۆ کەون و خۆیان لە گەڵ ئەو ئاڵوگۆڕانەدا بگونجێنن و کەلتوری ڕێفۆرم و گۆڕانکاری لە نێو چوارچێوەی ڕێکخراوی سیاسی دا ڕێکبخەن و پارت و ڕێکخراوە سیاسیەکانیان بەرەو رێکخراوەیی بون ببەن، وە ڕەخنە و پێشنیارە ڕێکخەرەکان بە سینگی فەراوانەوە وەر بگرن و زەمینەی ڕێفۆرم و ئاڵوگۆڕ پێکردن بۆ پرس و بابەتە هەستیار و چارەنوس سازەکان دەستەبەر بکەن.\nلەو پێوەندیەدا پێویستە ئاماژە بەوە بکەیین کە بە پێشگیری کردن لە ڕەخنە و تۆمەت بارکردنی کەسایەتیە سیاسییە لێهاتوەکان ڕێگا بە هیچ شوێنێک ناگات و ئاکامی شکست و ڕۆخانی دەسەڵاتی دیکتاتوری بەدواوە دەبێت. هەروەها قۆرخ کردنی دەسەڵات و دەست بە سەر داگرتنی گشت ئۆرگانە حیزبیەکان لادانە لە ڕێبازی مرۆڤایەتی و پرەنسیبی دیموکراتیکی حیزبی کە خۆی لە خەبات بۆ ڕزگاری یەکجاری و دابین کردنی دادپەروەری کۆمەڵایەتی و ئازادی لە کوردستاندا دەبینێتەوە.\nخەڵکی تێکۆشەروخەباتگێڕی کوردستان!\nحیزب و لایەنە سیاسی و مەدەنیەکانی کوردستان!\nهەروەک هەموو لایەک ئاگادارن زۆرینەی سەرکردایەتی پارتی سەربەستیی کوردستان لە بەیاننامەیەکدا ڕایانگەیاند کە:\nپاش تێپەڕ بونی ١ ساڵ بە سەر کێشە ناوخۆییەکانی ناو پارتی سەربەستیی کوردستان، زۆرینەی سەرکردایەتی پسک بڕیاری دا کە بەرپرسی یەکەمی لە ڕیزەکانی خۆی دوور بخاتەوە.\nبە مەبەستی تاووتوێ کردنی ئەو پرسە و هەروەها شێوەی خەبات و شێوازی کار کردن لە داهاتودا، ئەمڕۆ واتە ٢١ی ڕێبەندانی ساڵی ٢٧١٢ی کوردی زۆرینەی سەرکردایەتی پسک پلۆنۆمی نائاسایی خۆی پێکهێنا.\nئێمە هەوڵ دەدەین کە لیرەدا ڕاستیەکان بۆ ڕای گشتی ئاشکرا بکەین و خەڵکی کوردستان لەوە دڵنیا بکەینەوە کە پارتی سەربەستیی کوردستان لە جاران ئەکتیڤتر و چالاکتر درێژە بە خەبات و تێکۆشانی خۆی دەدات. وە تا گەیشتن بە ئامانجە بەرزەکانی نەتەوەیی نەتەوەی کورد دەست لە خەبات وتێکۆشان هەڵ ناگرێت.\nلەبەشی سەرەتای پلۆنۆمدا باس لەسەر ئەو پرس و بابەتانە کرا کە پێوەندیان بە لەکارلادانی بەرپرسی گشتی پێشووی پسک،ەوە هەبو.\nخەڵکی خەباتگێڕی کوردستان، ئێمە لە ماوەی ئەو ١ ساڵە کە بە سەر کێشە ناوخۆییەکانی پارتی سەربەستیی کوردستاندا تێپەڕ دەبێت بە فەرمی ٢ کورتە نامەمان ئاراستەی بەرپرسی لە کار لادراوی پسک کردووە کە یەکیان لە توێی ١٢ لاپەڕەدا و ئەویتریان لە توێی پەنج لاپەڕەدا، هەروەها دەیان کۆڕ وکۆبونەوەمان سەبارەت بەو پرسانە بەڕێوە بردووە، بەڵام ناوبراو ئیستاشی لە گەڵ بێت ئەو پرس و بابەتانە بە کێشەی تاکەکەسی(شەخسی) پێناسە دەکات کە گوایە ئێمە وەک زۆرینەی پارتی سەربەستیی کوردستان دژی ئەوین و چاومان بە سەرکەوتنەکانی ئەو هەڵنایەت!. ئێمە وەک زۆرینەی سەرکردایەتی پسک چاوەڕوانی گرتنی پلۆنۆم لە ٣ی ٢ی ٢٠١٣ بوین، کەچی بەڕێز عارف باوەجانی لە ناکاو و بە بێ ئەوەی ئیمە بزانین سەفەری کوردستانی کرد و نامەیەکی پڕ لە تۆمەتی ئارەستەی زۆرینەی سەرکردایەتی پسک کرد. بەڵگەی ڕون لە بەردەست دایە کە ناوبراو هەستی بەوە کردبوو کە لەوانەیە لە پلۆنۆم دا لە کار لابدرێت، هەر بۆیە پەنای بۆ کەمپی باریکە لە باشوری کوردستان برد. ئێمە پرسیار لە پارت و ڕێکخراوە سیاسیەکانی کوردستان دەکەیین کە لە ناو کام پارت و ڕێکخراو کونگرە بە بێ گرتنی پلۆنۆمی پێش کونگرە گیراوە؟ ئەوە ڕاستییەکی حاشا هەڵنەگرە کە بەداخەوە بەڕێز باوەجانی دەسەڵات و ئۆرگانەکانی پسک،ی بۆ خۆی قورخ کردبوو.\nکۆمەڵانی بەشەڕەفی خەڵکی کوردستان، پارتی سەربەستیی کوردستان لە پلۆنۆمی نائاسایی خۆیدا بڕیار گەلێکی چارەنوس سازی دەرکردووە کە ئاڵوگۆڕ بە سەر بەشێک لە پێڕەو پرۆگرامی پسک و هەروەها ئەدەبیاتی سیاسی پسک،دا دەهێنێت، ئەوەش وەک پێویستییەکی حاشا هەڵنەگر چاوی لێدەکرێت کە دەمێک بوو چاوەڕوانی ئەوەی لێدەکرا.\nئێمە بۆ ئەوە بۆ خەڵکی کوردستان و پارت و ڕێکخراوە سیاسیەکان ڕون بێتەوە کە ئەو پەڕی هەوڵی خۆمان بۆ چارەسەری ئەو کێشانە داوە، لە خوارەوە بە شێوەی گشتی کۆی ئەو ٢ کورتەنامەیە دەخەینە بەر دیدی ئێوەی بەڕێز و تێکۆشەر!\n١- جێگیرکردنی لێژنەی لێپرسینەوە کە دەسەڵاتی لێپرسینەوەی بەسەر هەمو ئۆرگانەکانی حیزبیدا هەبێت.\n٢- جێگیرکردنی ناوەندی دیپلۆماسی کە هەمو پەیوەندیە دیپلۆماسیەکانی نێوان پسک و لایەن و کەسایەتیەکانی کوردستانی و جیهانی لە خۆ بگرێت و لەو ڕێگایەوە پەرە بە پەیوەندیە سیاسی و دیپلۆماسیەکان بدرێت.\n٣- شەففافیەت لە دارای و ئابوری حزبدا.سەفەر کردنی هەر ئۆرگانێکی حزبی کاتێک بودجەی بۆ دابین دەکرێت کە لە لایەن ناوەندی دیپلۆماسیەوە ئەو سەفەرە بە گرنگ و پێویست هەژمار بکرێت.\n٤- جێگیرکردنی کەلتوری لیبڕاڵی و دێموکراتی لە نێو ئۆرگانەکانی حزبدا. بە جۆرێک کە ئیتر هیچ ئۆرگان و تاکێکی حزبی بۆی نەبێ و نەتوانێ بە بێ لەبەرچاو گرتنی پایە بنەڕەتیەکانی دیموکراتی و زۆرینە بڕیار لەسەر پرسی هەستیار،گرنگ و چارەنوس ساز بدا.\n٥- دروستکردنی دەستەی بەڕێوەبەری میدیاکانی حزب کە دەسەڵاتی بەسەر هەمو ماڵپەڕ و ڕاگەیەندنەکانی حزبدا هەبێت.\n٦- دابین کردنی گۆشەیەکی تایبەت لە میدیاکانی حزب بۆ کار و چالاکیەکانی بەرپرسی یەکەمی حزب.\n٧- دەبێ سەرجەم ئۆرگانەکانی حزبی بەڵگەی کار و چالاکیەکانی خۆیان لە چوارچێوەی وێنە،فیلم ودوکومێنت ئاراستەی لێژنەی لێپرسینەوە بکەن. تێبینی:هەر کار و چالاکیەکی دەرەوەی ئەو بازنەیە وەک کار و چالاکی حزبی نایەتە ئەژمارو حزب هیچ بەرپرسایەتیەکی لەو پێوەندیەدا لە ئەستۆ نیە.\n٨- بۆدانانی ئۆرگانی نوێ یان ئاڵ و گۆڕی لە ناوبەرپرس و ئۆرگانەکانی حزبدا، دەبێ ڕەزامەندی زۆرینەی ئەندامانی سەرکردایەتی لەسەر بێ.\n٩- بڕیاردەرانی ناو کۆنگرە دەبێ لە کەسانی سیاسی وخاوەن ئەزمون پێک بێن کە توانای لێکدانەوەی پرسە سیاسی و حزبیەکانیان هەبێت و لانی کەم یەک ساڵ لە ئەندامیەتی پسک،یان تێپەڕاندبێت بە جۆرێک کە دەبێ لێژنەی لێپرسینەوە پەسندیان بکات.\n١٠- بەستنی دوایین پلۆنۆمی حیزب پێش کۆنگرەی دوو، بۆ باس کردن لە شێوە و بەڕێوەچونی کۆنگرە و هەروەها جێگیرکردن و باس کردنی ئەوپرس و بابەتانە کە لە توێی ئەو کورتەنامەیەدا خراونەتە ڕو.\nلیرەدا ئەو خاڵانەش دەخەینە ڕو کە بونە هۆی لەکار لادان و دوور خستنەوەی بەرپرسی یەکەمی پسک لە ئەرک و بەرپرسایەتی:\n١- نانەوەی تۆوی ئاژاوە لە ناو سەرکردایەتی پسک بە ئامانجی دابین کردنی بەرژەوەندی تایبەتی و تاکە کەسی خۆی و سەپاندنی ئەو پرس و بابەتانەی کە بۆ خۆی گرینگ بوو.\n٢- بەرچەسپ لێدانی ناڕەواو قسە هەڵبەستن و تۆمەت بارکردنی ئەندامە لێهاتوو و چالاکەکانی ناو پارتەکە کە بووەتە هۆی دەرکردن و دوور خستنەوەیان لە ناو ڕیزەکانی پسک.\n٣- پێوەندی گرتنی شاراوەی دوور لە چاوەدێری سەرکردایەتی لە گەڵ پارت و ڕێکخراوە و کەسایەتییەکان.\n٤- بەکار بردنی پلە و پایەی حیزبی بە مەبەستی بەرژەوەندیە تاکە کەسییەکانی خۆی.\n٥- خستنە ژێر دەست و شاردنەوەی دارایی پسک و بەکاری هێنانی بۆ بەرژەوەندی تاکە کەسی خۆی.\n٦- بە زۆر خۆ سەپاندن بەسەر سەرجەم ئۆرگانەکانی حیزبدا.\n٧- دەرکردن و ئاڵوگۆڕ پێ کردن بە نوێنەران و بەپرسانی پسک و ترساندنیان بە مەبەستی بێدەنگ کردنیان و هەروەها ئاگادار نەکردنەوەی سەرکردایەتی پسک لەو پێوەندیەدا.\n٨- متمانە پێنەکردنی ناوبراو بە ئەندامانی سەرکردایەتی و بەشداری پێنەکردنیان لە کۆڕ و کۆبونەوە گرینگەکانی پسک لە گەڵ هێزە کوردستانی و جیهانییەکان.\n٩- سەفەر کردنی شاراوە ی بە دوور لە ئاگاداری و چاوەدێری سەرکردایەتی پسک.\n١٠- بەشداری پێکردنی خزمەکانی خۆی نشتەجێ لە کەمپی باریکە لە کۆڕ و کۆبوونەوەکانی پسک بە مەبەستی کۆ کردنەوەی دەنگی زۆرینە.\n١١- پێدانی پارە بە خزمەکانی خۆی بۆ بەشداری پێکردنیان لە کۆڕ و کۆبوونەوەکاندا.\n١٢- نەناساندن و شاردنەوەی بەشێک لە ئەندامانی سەرکردایەتی پسک لە ساڵانی ڕابردوو دا تا ئیستاشی لە گەڵ بێت، لە زۆرینەی ئەندامانی دیکەی سەرکردایەتی. بۆ نمونە (سەرکەوت ئیلامی) بە جۆرێک کە تا ئیستا بۆ یەک جاریش ئەو جۆرە کەسانە لە کۆبونەوەی سەرکردایەتیدا بەشداریان نەکردووە، کە تەنانەت گۆمانی ئەوە دەکرێت کە هەر بونیشیان هەبێت.\nپارتی سەربەستیی کوردستان لە بەشی کۆتایی پلۆنۆمی نائاسایی خۆیدا دەستەی کارگێڕی نوێ و بەرپرسی یەکەمی کارگێڕی هەڵبژارد. لە پلۆنۆمی نائاسایی کە بە بەشداری زۆرینەی ئەندامانی دەستەی کارگێڕی پارتی سەربەستیی کوردستان بەڕێوە چوو پێداچونەوە بە چەندین بڕیاڕی هەڵە ئامێزی پارتی سەربەستیی کوردستان کرا کە لەلایەن عارف باوەجانیەوە سەپێندرابون و دووپات کرایەوە کە بەرژەوەندیەکانی نەتەوەیی نەتەوەی کورد لە سەرەوەی هەموو بەرژەوەندیە حیزبی و تاکە کەسیەکانە و هەر ئەندامێکی پسک بە شێوەی نادرووست کەڵک لە دەسەڵات و پلەی حیزبی وەربگرێت سەرکۆنە دەکرێت.\nناوی ئەندامانی دەستەی کارگێڕی پارتی سەربەستیی کوردستان هەڵبژێردراوی پلۆنۆمی نائاسایی لە خوارەوە بە ڕیز دێن.\n١- کەریم ڕەحیمی ئەقدەم: کارگێڕی گشتی.\n٢- ڕێبوار ئەحمەد زادە: ئەندامی دەستەی کارگێڕی و بەرپرسی میدیای حیزب.\n٣- ئاریتما موحەممەدی: ئەندامی دەستەی کارگێڕی و بەرپرسی کۆمەڵایەتی.\n٤- نیشتمان فیشاڵ: ئەندامی دەستەی کارگێڕی و بەرپرسی بەشی بەرگری\n٥- شاهۆ بەگیزادە: ئەندامی دەستەی کارگێڕی و بەرپرسی بەشی ماڵی حیزب.\n٦- شلێر موراد ڕەسوڵی: ئەندامی دەستەی کارگێڕی و بەرپرسی پێوەندیە دەرەکیەکان.\n٧- شۆڕش موحەممەدی: ئەندامی دەستەی کارگێڕی.\n١- کەوێلمەرس ئیراندوست.\n٢- بێستون ئەحمەدی.\nخەڵکی تێکۆشەری کوردستان، پارت و ڕێکخراوە سیاسیەکانی کوردستان ڕوی خەبات و تێکۆشانی ئێمە ڕۆژهەڵاتی کوردستانە و هەروەها دوژمنی سەرەکی ئێمە داگیرکەرانی کوردستانن ولە سەری هەمویانەوە کۆماری ئیسلامی ئێرانە.\nئێمە خۆمان بە دۆستی هەمو پارت و ڕێکخراوە سیاسیەکانی کوردستان دەزانین و لەو پێوەندییەدا دەستی دۆستایەتی و هاوکاری بۆ هەمو لایەک ڕادەکێشین.\nهەر لێرەوەش دۆستان و لایەنگرانمان ئاگادار دەکەیین کە ماڵپەڕی سەرەکی و فەرمی پارتی سەربەستیی کوردستان لە خوارەوەدا دانراوە و بە زوترین کات دەست بەکار دەبێت. هاوکات ڕایدەگەیەنین کە ماڵپەڕی پێشوو هی عارف باوەجانی یە و هیچ پێوەندیەکی بە پارت سەربەستیی کوردستانەوە نیە.\nدەستەی کارگێڕی پارتی سەربەستیی کوردستان هەڵبژێردراوی پلۆنۆمی نائاسایی.\n٢١ی ڕێبەندانی ٢٧١٢ کوردی بەرامبەر بە ١٠ی فیبرەواری ٢٠١٣ زایینی\nله لایه‌ن ئاژانسی ده نگو باسی کوردستان ajansknews kl. ۱۱/۲۴/۱۳۹۱ ۰۸:۲۴:۰۰ قبل‌ازظهر


خۆپیشاندان دژی حکومەتی هاوپەیمانی لە لیبیا بەردەوامە – کوردی – RojNews.News\n25/08/2020 - 10:39:23 am\nلە بەردەوامیی خۆپیشاندانی خەڵکی لیبیا دژی حکومەتی هاوپەیمانی لە تەرابلوس کە لەلایەن دەوڵەتی تورکەوە پشتیوانی دەکرێت، شەوی ڕابردوو خەڵک ڕژانە سەر شەقامەکان.\nبەپێی هەواڵیکی ئەلعرەبیه، خۆپیشاندەران دروشمەکانی؛ “خەڵک ڕووخانی حکومەتی دەوێت”، “سەراج دەسەڵات بەجێی بێڵە”، “پارەکانمان دەچنە گیرفانی چەتەکانەوە” و هەندێک دروشمی دیکەیان دژی حکومەتەکەی فایز سەراج و چەتەکانی دەوڵەتی تورک بەرز کردووەتەوە.\nبە گوێرەی هەواڵەکە، خۆپیشاندەران داوادەکەن، هەیکەلی گشتی حکومەتی تەرابلوس بگۆڕدرێت، هەرچەند فایز سەراج لەژێر فشاری خۆپیشاندەران ملی بۆ ئەوە کەچ کردووە کە کابینەی حکومەتەکەی بگۆڕێت و ‘حکومەتی دۆخی قەیران’ پێکبێنێت.\nخۆپیشاندەران لەم ماوەیەدا، دژی گەندەڵی، نەبوونی خزمەتگوزاری و دۆخی بژیوییان هاتوونەتە سەر شەقام و داوا دەکەن بۆ تێپەڕاندنی قەیرانەکان، ئەو چەتانەی لەلایەن دەوڵەتی تورکەوە هێنراون بۆ لیبیا دەربکرێن و حکومەت بە تەواوەتی دەست لەکار بکشێتەوە و دەستووری نوێ بنووسرێتەوە و سەروەری لیبیا بپارێزرێت و دەستێوەردانی دەرەکی لە وڵاتەکەیان کۆتایی پێبێت.\nجێگای ئاماژەیە، خۆپیشاندانەکان لە شارەکانی، تەرابلوس، زاویە و مسراتە کە لەژێر کۆنترۆڵی حکومەتی هاوپەیمانی دایە، بەردەوامە و بەپیی هەواڵەکان، چەتەکانی دەوڵەتی تورک تەقە لە خۆپیشاندەران دەکەن و تا ئێستا چەندین هاوڵاتی کوژراون و برینداربوون.\nباڵەخانەیەکی نیشتەجێبوون لە هیندستان ڕوخا و ١٢٥ کەس بوون بەژێریەوە


هاوپەیمانیی فەتح بۆ هەڵبژاردنەکانی عێراق ڕاگەیەندرا - RojNews\nهاوپەیمانیی فەتح بۆ هەڵبژاردنەکانی عێراق ڕاگەیەندرا\nهاوپەیمانیی فەتح بۆ هەڵبژاردنەکانی عێراق لەلایەن سەرۆکی ڕێکخراوی بەدرەوە ڕاگەیەندرا.\nبەپێی ڕاگەیاندنە عێراقییەکان، ئەمڕۆ هادی عامری، سەرۆژی ڕێکخراوی بەدر هاوپەیمانیی فەتح-ی بۆ هەڵبژاردنەکانی عێراق ڕاگەیاند.\nئەو هاوپەیمانێتییە لە ١٥ حزب و ڕێکخراو و گروپ پێکهاتووە و لەناویاندا ڕێکخراوی بەدر، عەسائیبی ئەهلی حەق، ئەنجومەنی باڵای ئیسلامیی هەن.\nجێگای ئاماژەیە پێشتر حەیدەر عەبادی، سەرۆک وەزیرانی عێراق ڕایگەیاند، کە بەپێی دەستور هەر لایەنێک هێزی چەکداری هەبێت ناتوانێت، بەشداریی هەڵبژاردن بکات، بەڵام ڕێکخراوی بەدر و عەسائیبی ئەهلی حەق لە گروپە بەهێزەکانی ناو حەشدی شەعبی-ن و لەناو ئەو هاوپەیمانێتییەدا جێ دەگرن.\nبە بڕیاری کۆمسیۆنی باڵای سەربەخۆی هەڵبژاردنەکانی عێراق، ئەمڕۆ دواوادەیە بۆ دروستکردنی هاوپەیمانێتیی بۆ هەڵبژاردنەکان، کە لە مانگی ئایاری ئەمساڵ-دا بەڕێوەدەچێت، بەڵام هە تا ئامادەکردنی ئەم هەواڵە لایەنە کوردییەکان هیچ هاوپەیمانێتییەکیان پێکنەهێناوە.


6 که‌س له ئاکامی بوومه‌رزه‌که‌ی چیلی ده‌کوژرێن\nبوومه‌له‌رزه‌یه‌کی به‌هێز به گوڕی 8.2 به پێ پێوه‌ری ڕێخته‌ر له که‌ناره‌کانی باسفیکی چیلی داوه له ئه‌مه‌ریکای باشوور و له ئاکامدا به‌لای که‌م 6 که‌س گیانیان له‌ده‌ستدا و هه‌ره‌وه‌ها تسۆنامییەکی بچوکی به‌دوای خۆیدا دروستکرد.\nبوومه‌له‌رزه‌که دڕه‌نگانێکی ڕۆژی سێشه‌ممه پانایی 100 کیلۆمیتر که‌ناری باکووری خۆرئاوای چیلی گرته‌وه و له ئاکامی شه‌قبوونی زه‌وی ، ڕێگه‌و بانه سه‌ره‌کێکان داخران و وزه‌ی کاره‌با بڕا.\nسه‌رۆکی چیلی میشێل باچیلێت باری نائاسایی له هه‌رێمه‌که‌دا ڕاگه‌یاند به‌ڵام ده‌ڵێت هێشتا به‌ر وه‌خته ڕاده‌ی ته‌واوی زیانه‌کانیان بۆ ڕۆنبێته‌وه.\nجێی ئاماژه بۆ کردنه ده‌سه‌ڵاتدارانی چیلی داوایان له هاوڵاتیان کردووه ناوچه که‌نارێکانی خۆرئاواش چۆڵبکه‌ن هه‌روه‌ها مه‌ترسی هه‌ڵکشانی ده‌ریا به‌شه‌که‌ی تری که‌ناره‌کانی باسفیکی ئه‌مه‌ریکای لاتینی گرتۆته‌وه.\nداو به‌دوای بوومه‌له‌زه‌که ، شه‌پۆله ئاوییکان به به‌رزایی دوو میتر له کاناره‌کانی چیلی دا.\nچیلی یه‌کێکه له‌و وڵاتانه‌ی که به‌رده‌وام ڕووبه‌ڕووی بۆمه‌له‌رزه ده‌بێته‌وه. له ساڵی 2010 بۆمه‌له‌رزه‌یه‌ك به گوری 8.8 له‌سه‌ر پیواری ڕێخته‌ر له ناوه‌ڕاستی باشووری وڵاته‌که‌ی دا و بۆه هۆی گیان له‌ده‌ستدانی به‌سه‌دان که‌س.


Stream ناساندن بەرزکردنەوەی ڤیدیۆ دروستکردنی پەخشی ڕاستەوخۆ پۆلێنکردن و ڕێکخستنی ڤیدیۆکان دروستکردنی گرووپ گەڕان بە دوای چەناڵ، گرووپ و ڤیدیۆکان بەکارهێنانی مایکرۆسۆفت ستریم لە مایکرۆسۆفت تیمزدا\nدروستکردنی گرووپ و چەناڵ لە مایکرۆسۆفت ستریم\nگرووپەکان لە مایکرۆسۆفت ستریمدا وا دەکەن بتوانی کۆمەڵێ خەڵک دیار بکەی کە دەتەوێ هەماهەنگیان لەگەڵ بکەی و هەروەها کۆمەڵێ سەرچاوەیان بۆ دروست بکەی بۆ ئەوەی بەشی بکەن.\nزیادکردنی ئەندامان بۆ گرووپێک ڕاستەوخۆ وا دەکات دەستیان بگات بە ڤیدیۆ و چەناڵەکانی ناو گرووپەکە.\nگرووپەکانی مایکرۆسۆفت ستریم هەمان گرووپی وارانن (مایکرۆسۆفت 365). کاتێ گرووپێک لە مایکرۆسۆفت ستریمدا دروست دەکەی ئەمە گرووپێک لە واراندا (مایکرۆسۆفت 365) دروست دەکات کە دەتوانرێ لە هەموو واراندا بەکار بهێنرێ.\nدروستکردنی گرووپێکی نوێ\n1. لە ستریمدا، بڕۆ بۆ Group>Create\n2. لە پەڕەی Create group ، گروپەکەت ناو بنێ و بیناسێنە.\n3. لە Access، گرووپی تایبەت Private group یان گرووپی گشتی Public group هەڵبژێرە بۆ ئەوەی دیاری بکەی کە کێ دەتوانێ دەستی بە بابەتەکانی ناو گرووپەکەت ڕابگات.\nگروپی گشتی Public group واتە گرووپەکە و ئەو ڤیدیۆ و چەناڵانەی زیادی دەکەی بۆی لە لایەن هەموو کەسێکی ناو دامەزراوەکەتەوە دەبینرێن.\nگرووپی تایبەت Private group واتە گرووپەکەت تایبەت دەبێت و تەنیا ئەندامانی گرووپەکە دەتوانن ئەو شتانەی لە گرووپەکەدا هەیە بیبینن.\n4. لە لاکێشەی زیادکردنی ئەندامان بۆ گرووپ Add group members لە خەڵکی بگەڕێ بۆ ئەوەی ئەندام بۆ گرووپەکەت زیاد بکەی. تەنیا دەتوانی بە تاک ئەندامان زیاد بکەی. گەر دەتەوێ ئەندامێک ببێ بە خاوەنێکی owner گرووپەکە، چوارگۆشەی بەرامبەری لە ستوونی Owner دا دیاری بکە.\n5. ڕێگەدان بە هەموو ئەندامان بۆ بەشداریکردن Allow all members to contribute On) یان Off (بکە بۆ ئەوەی ئەوە دیاری بکەی کە ئەندامان بتوانن بەشداری بکەن لە گرووپەکەدا بە زیادکردن و دەستکاری ڤیدیۆ و چەناڵەکان، یان تەنیا بینەری گرووپەکە بن.\nتێبینی: ئەو ئامادەکارییە تەنیا لە مایکرۆسۆفت ستریمدا جێبەجێ دەبێ، لە گرووپەکانی واراندا (مایکرۆسۆفت 365) جێبەجێ نابێ کاتێ لە بەرنامەکانی دیکەی واراندا کاریان پێ دەکرێ.\n6. Create لێ بدە.\nبەشدارانی مایکرۆسۆفت ستریم دەتوانن چەناڵ دروست بکەن بۆ پۆلێنکردن و ڕێکخستنی ڤیدیۆکان.\n· چەناڵی سەرانسەری پێویستە ناوێکی ناوازەیان هەبێ لەناو دامەزراوەکەتدا (نابێ ناوەکە دووبارە بێ)\n· چەناڵی گرووپەکان پێویستە ناوێکی ناوازەیان هەبێ لەناو گرووپێکدا (نابێ ناوەکە دووبارە بێ لەناو گرووپەکەدا)\n· باشتر وایە ناساندنێک و وێنەیەک بۆ چەناڵەکە زیاد بکرێ بۆ ئاوەی خەڵکی ئاسانتر بیدۆزنەوە و بیناسنەوە.\n· وێنەی چانڵەکە وا باشە چوارگۆشە بێ. گەر شێوەیەکی دیکە بێ، خۆکارانە وێنەکە دەکرێتە چوارگۆشە.\n1. لە بەشی سەرەوەی ستریم بڕۆ بۆ Create > Create a channel\n2. لە لاپەڕەی Create Channel دا، ناوێکی ناوازە و ناساندنێک بۆ چەناڵەکەت بنووسە.\n3. لە بەشی Channel access دا ئەوە دیاری بکە کە دەتەوێت چەناڵەکەت سەرانسەری بێ companywide channel یان چەناڵی گرووپێک بێ group channel. گەر چەناڵی گرووپت لێ دا ئەوە ناوی ئەو گرووپە بنووسە کە دەتەوێ چەناڵەکەت بەشێک بێ لێی.\nتێبینی: ناتوانی جۆری چەناڵەکە بگۆڕی دوای ئەوەی کە دروستت کرد.\n4. وێنەیەکی خوازراوی خۆت بۆ چەناڵەکە دابنێ بۆ ئەوەی ناوازە دەرکەوێ.\n5. Create لێ بدە.\nگەڕانەوە بۆ چەناڵەکانت\nپاش ئەوەی چەناڵەکەت دروست کرد، دەتوانی سەردانی چەناڵەکانت بکەی لە My content< My chanels.


ئێران تووشی ئاژاوە بووه\nسەرۆک کۆماری ئەمریکا لە هەوڵ بۆ گەمە بە بیی گشتی ئەمریکا، جارێکی تر خراپەی بەرجامی وت و وتی بە دەسپێکی سەرۆک کۆماریی ناوبراو، هێزی ناوچەیی و ناوخۆیی ئێران لاواز بووەتەوە.\nترامپ بگەڕێتەوە بۆ بەرجام و دیپلۆماسی\nدەیان کەس لە کەسایەتیە سیاسییەکانی ئەمریکا لە بەیاننامەیەکدا ڕەخنەیان گرت لە هەڵوێستی نادیپلۆماسیانەی ترامپ لە پەیوەندی لە گەڵ ئێران و وێرای پێداگری بۆ گەڕانەوەی سەر بەرجام، پشت بەستن بە گەمارۆکانیان ناکاریگەرانە وەسف کرد.\nلە کۆبوونەوەیک لە پیۆنگ یانگ ڕووی دا؛\nواژۆی ڕێککەوتننامەی سەربازی نێوان کۆریای باکوور و کۆریای باشوور\nلە دووهەمین ڕۆژ لە دیداری ڕێبەری کۆریای باکوور و سەرۆک کۆماری کۆریای باشوور ڕێكکەوتننامەیەکی سەربازی لە نێوان دوو وڵاتەکە واژۆ کرا و ڕێبەری کۆریای باکوور بەڵێنی دا کە بە زوویی سەردانی سئوول بکات.\nهیوای ترامپ بە باشتر بوونی پێوەندی ئەمریکا و ئێران\nسەرۆک کۆماری ئەمریکا لە لێدوانێکدا هیوای خواست کە ڕەوتی کاروباری نێوان ئەو وڵاتە و ئێران باش بچێتە پێشەوە.\nئەمریکا بیر لە دانوستانی یەک لایەنە لە سای هەڕەشە لە ئێران نەکاتەوە\nوتەبێژی وەزارەتی دەرەوە وتی: بەرپرسانی ئەمریکی بیر لە دانوستانی یەک لایەنە و زێدەخوازانە لە سای هەڕەشە لە ئێران نەکەنەوە.\nکۆبوونەوەی کۆمیسیۆنی هاوبەشی ڕێککەوتنی ناڤۆکی لە ڤیەن\nبە گوێرەی داخوازییەکانی کۆماری ئیسلامی ئێران، کۆبوونەوەی کۆمیسیۆنی هاوبەشی ڕێککەوتنی ناڤۆکی لە ڤیەن بەڕێوەچوو.\nکاردانەوەکان بە دیداری ڕێبەرانی ئەمریکا و کۆریای باکووری\nلەم راپۆرتەدا کاردانەوەی خەڵک و سیاسەتوانانی وڵاتانی جیهان بە دیداری ڕۆژی ڕابردووی ڕێبەرانی ئەمریکا و کۆریای باکووری دەبینین.\nدەرچوونی ئەمریکا لە بەرجام ناسەقامگیریی بە دواوە دەبێت\nسەرۆک کۆماری ڕووسیا وێرای ڕەخنەگرتن لە هەڵسوکەوتی ئەمریکا هەمبەر بە بەرجام، شەڕی دژی تیرۆریزمی بە یەکەمایەتیی ڕێکخراوی هاوکاریی شانگهای زانی.\nڕۆحانی لە کۆبوونەوەکانی شانگهای:\nگەمارۆی تاک لایەنە ڕەوتی بازرگانیی نێودەوڵەتی دەشێوێنێت\nسەرۆک کۆماری ئێران بە ئاماژە بەوەی کە داسەپانی سیاسەتگەلی ئەمریکی بە سەر دیتراندا مترسییەکی ڕوو لە بەرەستاندنە، جەختی کرد: گەمارۆ یەک لایەنەکان ڕەووتی بازرگانیی ڕەوای نێودەوڵەتی خەوشدار دەکات.\nئەمریکا خۆی سووک کردووە\nنوێنەری ڕووسیا لە ئاژانسی نێودەوڵەتی وزەی ئەتۆمی جەختی کرد: ئەمریکا نە تەنیا بەڵینەکانی خۆی هەمبەر بە بەرجام نەبردە سەر، بەڵکوو شەرعیەتی خۆیشی لە دەست دا.


ھیندستان بۆ وای لێ ھات؟\nتەیار گۆران 03/05/2021 - 09:41 وتار\nکۆرۆنا ھەر خۆی لە بنەرەتدا ڤایرۆسێکی سەیر بوو لە ساتەوەختی بڵاوبوونەوەی تاوه‌كوو ئێستاش. بۆیە بەلامانەوە سەیر نەبێت کە چ بەسەر وڵاتانی جیھان دەھێنێت. ھیندستان دوو ھەفتەیە بەر شاڵاوی ھێرشێکی گەورەی کۆرۆنا کەوتووە. تاوه‌كوو ئێستا نزیکەی 20 ملیۆن کەس تووشی کۆرۆنا بوونە، زیاتر لە 218 ھەزار کەس گیانیان لە دەست داوە. ئەمە لە کاتێکدایە کە پار سال بەرزترین رێژەی تووشبوان بە کۆرۆنا 100 ھەزار کەس بوو. بەلام لەم چەند رۆژە ژمارەکە زۆر زیادی کرد. ھەڵبەت ئەم بارودۆخە ھۆکاری تایبەتی خۆیان ھەیە. زۆر کەس دەپرسن ھیند سیستەمی تەندروستی زۆر باشە بۆچی وای بەسەر ھات!\nئەمە لە کاتێکدایە کە ئەوەی بەسەر ھینددا ھات، لە رابردوو بەسەر وڵاتانی تری زلھێزی جیھان، وەکوو چین و ئەمریکا و ئەورووپا بە گشتی ھات. لە سەروبەندی دابەشکردنی ڤاکسینەکانی ئەسترازینیکا و فایزەر. ھیندستان دوو جۆر ڤاکسینی دروست کرد و بە پشتبەستن بە رێکخراوی تەندروستیی جیھانی WHO خستیە بازاڕەوە. ئەوانیش ھەر یەکە لە ڤاکسینەکانی کۆڤاکسین و کۆڤیشێلد بوون. ھەڵە گەورەکەی ھیندستان ئەوە بوو پێش ئەوەی ئەم دوو ڤاکسینە بە تەواوەتی بۆ ھاووڵاتییانی خۆی بەکار بھێنێت ٤٠٪ى ڤاکسینەکانی بەخشییە زیاتر لە ٩٥ وڵاتی وەکوو: ئەفریقیا، بەنگلادیش، میانمار، نیپاڵ، ماڵدیڤ، مۆرشیاس، بەرازیل، ئەفغانستان، مەنگۆلیا، گانا و ھتد...) کە بەشێکی بە پارە فرۆشت بە ٤٨ وڵات و بەشێکی تریشی بەخۆڕایی بەسەر ٤٧ وڵاتی تر دابەش کرد. وا باشتر بوو ھیند پێش ئەوەی ڤاکسینەکانی خۆی بدات بە وڵاتان و بیفرۆشێت بۆ ھاووڵاتییانی خۆی بەکاری ھێنابوایە.\nلە بیر و باوەڕی ئایینی ھیندۆسی لە کۆنەوە تا ئێستا وتەیەکیان ھەیە کە دەڵێت (واسو دەی وەم، کوتوم بە کەم) واتە جیھان بە گشتی یەک خێزانە پێویستە ھەموومان پارێزگاری لێ بکەین. لەسەر ھەمان پەیڕەو ھیندستان ھەمیشە یارمەتیی ھاووڵاتییانی وڵاتانی سەرجەم جیھان دەدات، تەنانەت ئەگەر ناکۆکیشی لەگەڵیاندا ھەبێت. پاکستان دوژمنێکی سەرسەختی ھیندستانە، به‌ڵام لە ماوەی ڕابردوودا هیندستان یارمەتییەکی زۆری پزیشکی ھاووڵاتییانی پاکستانی دا، تا ئێستاش ڤیزا بە منداڵە نەخۆشەکانی پاکستان دەبەخشێت و بە دەیان منداڵی پاکستانیان چارەسەر کردووە بە تایبەتی ئەوانەی نەخۆشیی دڵ و درێژخایەنیان ھەیە. بە ھەمان شێوە ژمارەیەکی زۆری ھاووڵاتییانى کوردستانیش بۆ چارەسەری دەڕۆنه هیندستان، لە ساتەوەختی شەڕی داعش پزیشکانی ھیندستان یارمەتییەکی زۆری ھێزەکانی پێشمەرگەیان دا.\nبەھۆی ئەوەی هیندستان لە مانگی نیسانی ساڵی ڕابردوو یارمەتییەکی زۆری ئەمریکای دا بە ناردنی 50 ملیۆن شیت حەبی ھایدرۆکسی کلۆرۆکوین بۆ چارەسەری تووشبوانی کۆرۆنا لە ئەمریکا، چوار ڕۆژ پێش سەرۆکی ویلایەتە یەکگرتووەکانی ئەمریکا لە تویتێکدا نووسی کە ئێمە بە ھەموو شێوەیەک ھاوکاریی ھیندستان دەکەین. ئێستا ئەمریکا و ئەڵمانیا و فەرەنسا و رووسیا و بەریتانیا و بەشێکی زۆری وڵاتان ھاتوونەتە سەر خەت بۆ یارمەتیدانی ھیندستان، تاوه‌كوو لەم قۆناغە دەرباز بێت. بە گوێرەی زانیاریی پزیشکانی ئەو وڵاتە ئەو کۆرۆنایەی کە لە ھیندستان بڵاو بووه‌ته‌وه، ھەمان کۆرۆناکەی پێشووه، بەڵام ھەندێک خێراترە لە بڵاوبوونەوە. بارودۆخەکە لە ھەندێک شوێن خراپ و ھەندێک شوێن ئاساییە. مێترۆ و فرۆکەخانە و بازاڕ و دووکانەکان کراوەن، ڕێستورانتەکان بەشێوازی دیلیڤەری خواردن دەفرۆشن. دەرمانخانە و نەخۆشخانەکان کراوەن بەلام کێشەی کەمی ئۆکسجینیان ھەیە. کۆمپانیا و کەرتی تایبەت و قوتابخانەکان دەوامیان راگیراوە. لە چەند ویلایەتێکی وەکوو تامیل نادوو، کیرالا، ئەسەم و بەنگالا ھەڵبژاردن بەڕێوە دەچێت. تاوه‌کوو ئێستا قەدەغەی ھاتوچۆی سەرتاسەری ڕانەگەیندراوە. وەزارەتی بازرگانیی ئەو وڵاتە پێی وایە بە قەدەغەی ھاتووچۆ جووڵەی بازرگانی بە تەواوەتی لە کار دەکەوێت، چونکە لە قەدەغەی ھاتوچۆی ساڵى ڕابردوو جووڵەی بازرگانیی ھیند 24٪ کورتھێانی ھێنا. ئێستا دانانی ڤاکسین بۆ ھاووڵاتییان بوەتە ئیجباری، حکوومەتى وڵاته‌كه لەسەر خەڵکی کردووە بە تایبەتی ئەوانەی تەمەنیان لە سەرووی 48 ساڵییە دەبێ ڤاکسین بەکار بێنن. بە مەزندەی پزیشکانی ئەم وڵاتە لە کۆتایی ئەم مانگە بارودۆخەکە بە تەواوەتی کۆنترۆڵ دەکرێت.


هونەرمەندی گۆرانی بێژ رەوا جەمال عەبدول نوێترین ئەلبوومی خۆی بەناوی (بۆ كوێ بڕۆم) بڵاودەكاتەوە و وردەكارییەكەی بۆ ناس كورد، ئاشكرا دەكات.\nڕەوا جەمال عەبدول هونەرمەندی گۆرانی بێژ لە بارەی ئەلبومە نوێیەکەیەوە تایبەت بە ناس كورد-ی راگەیاند: "ئەلبومەكە بەناوی (بۆ كوێ بڕۆم)ە‌و لە 15 تراك پێكهاتووە و بەنیازم لە جەژنی نەورۆزدا بڵاوی بكەمەوە".\nلە بارەی ئاوازی گۆرانییەكانی ناو ئەلبومەکەیەوە ڕەوا جەمال ئاشکرای کرد، حەوت تراكی لە لایەن مامۆستا بورهان موفتی زادە ئامادە كراوە، هەروەها هەریەك لە مامۆستا سەڵاح رەئوف، توانا فەرەج، رۆژ كەریم و نامۆ و ئەفشین شوکری ئاوازیان بۆ بەرهەمەكانی تر ئامادە كردووە.\nشیعری گۆرانییەكانی ناو ئەلبومەكەش شیعری شاعیران (عەبدوڵا پەشێو، ساڵح بێچارە، ئەحمەد محەمەد، نامۆ، نزار ناشاد، كارزان جەلال، ئیسماعیل ساڵح و یەحیا بەرزنجی)ن.\nڕەوا جەمال رونیدەكاتەوە، لەدوای بڵاوكردنەوەی ئەلبوومی (گەڕانەوە) لەساڵی 2013دا، نزیكەی شەش ساڵە ئامادەكاری دەكات بۆ بەرهەمهێنانی ئەم سیدییە و هیوایخواست كە لانی كەم كاردانەوەی سیدی پێشوی هەبێت لەلای خەڵك‌و وتی: "بەڕای من ئەلبومی پێشوو زۆر باش چووە ناو خەڵكەوە و ژمارەیەكی زۆری لێ فڕۆشرا ئەگەر لەو باشتر نەبێت ئەوا وەكو ئەو دەبێت".\nوتیشی: "لەم ئەلبوومە نوێیەدا هەوڵی ئەوەم داوە كاری چەند ئاوازدانەرێك تاقی بكەمەوە و هەروەها هەوڵی ئەوەم داوە لەم سیدییەدا هەموو چین و توێژەكان بەسەربكەمەوە".\nبۆ بڵاوكردنەوەی ئەلبوومەكە هونەرمەند خۆی سەرپەرشتی بڵاوكردنەوەكەی دەكات‌و تائێستا بەرهەمەكەی نەداوەتە هیچ شوێن‌و دەزگایەك بۆ بڵاوكردنەوەی.\nلەو بڕوایەشدایە كە هەر كەس جوانی دیزاین و كەتەلۆگی بەرهەمەكە ببینێت بیر لە كۆپیكردنی ناكاتەوە و جەختیشی كردەوە "كۆپی رایت دیاردەیەكە سەد دەر سەد كۆنترۆڵ ناكرێت".\nتێچووی تەواوی ئەلبوومەكە لەئەستۆی هونەرمەند خۆی بووە و بەو هۆیەشەوە بەمافی خۆی دەزانێت كە داوای ئەوە لەخەڵك بكات "بەرهەمەكەی كۆپی نەكەن و نوسخەی ئۆرجیناڵی ئەلبوومەكە بكڕن".\nئەلبوومی (بۆ كوێ بڕۆم) لەقۆناغی یەكەم و گوژمەی یەكەم 10 هەزار دانەی لێ چاپكراوە‌و بەوتەی ڕەوا "ئەگەر هەمووی بفڕۆشرێت رەنگە نیوەی تێچووی سیدییەكە بگەڕێنێتەوە".


هێرشبەرێکی ریال مەدرید ریزەکانی یانەکەی جێدەهێڵێت | KURDPLAT\nهێرشبەرێکی ریال مەدرید ریزەکانی یانەکەی جێدەهێڵێت\nکوردپلات 10/02/2020 03:37:00 م ليست هناك تعليقات\nراپۆرتە رۆژنامەڤانییەکان لە ئیسپانیا ئاشکرایانکرد، هێرشبەرێکی ریال مەدرید دەچێتە ریزەکانی یانەی رۆمای ئیتالی.\nبەپێی ئەو سەرچاوانە، بۆرخا مایۆرالی هێرشبەری ریال مەدرید نزیکە لە چوونە ریزەکانی یانەی رۆما و دەڵێن "مایۆرال بۆ ماوەی 3 ساڵ گرێبەستی خۆی لەگەڵ ریال مەدرید نوێکردەوە، بە مەرجی ئەوەی بۆ ماوەی دوو ساڵ بەشێوەی خواستن بچێتە ریزەکانی یانەی رۆما".\nئەو راپۆرتە رۆژنامەڤانییانە، ئاماژە بۆ ئەوە دەکەن کە مایۆرال لەبارەی مەرجە کەسییەکانی لەگەڵ رۆما رێککەوتووە و بە زووترین کات پشکنینە پزیشکییەکان ئەنجام دەدات و پەیوەندی بە ریزەکانی یانەی پایتەختی ئیتالیاوە دەکات.\nئەو سەرچاوانە، هەروەها دەڵێن "بەپێی رێککەوتنی نێوان ریال مەدرید و رۆما، یانە ئیتالییەکە لەدوای تەواوبوونی ساڵی یەکەمی خواستنەکە دەتوانێت گرێبەستی یاریزانەکە بە 15 ملیۆن یۆرۆ بکڕێت، بەڵام لە ساڵی دووەمدا نرخی یاریزانەکە بۆ 20 ملیۆن یۆرۆ بەرزدەبێتەوە".\nبۆرخا مایۆرال دوایین یاریزانە قەڵای شاهانە جێبهێڵێت، کە بەرپرسانی ئەو یانەیە هەوڵیان داوە بە فرۆشتنی چەند یاریزانێک بڕە پارەیەک کۆبکەنەوە، بۆ رووبەڕووبوونەوەی ئەو قەیرانە داراییەی کە بەهۆی بڵاوبوونەوەی ڤایرۆسی کۆرۆناوە هەموو یانەکانی گرتووەتەوە.


كۆمه‌ڵێك ڕێنمای پێش سه‌ردانی نه‌خۆشخانه و كلینیك و تاقیگه پێویستت ده‌بێت\nكۆمه‌ڵێك ڕێنمای پێش سه‌ردانی نه‌خۆشخانه و كلینیك و تاقیگه پێویستت ده‌بێت\nهه‌موو كه‌سێك ئه‌گه‌ری ئه‌وه‌ی هه‌یه له كاتێكدا ڕێی بكه‌وێته نه‌خۆشخانه و كلینیك و تاقیگه‌كان به‌ڵام زۆر گرنگه كۆمه‌ڵێك ڕێنمایی پێش سه‌ردانی ئه‌م شوێنانه هه‌موان بیزانن، له‌م بابه‌ته‌دا دكتۆر هۆشمه‌ند پسپۆڕی هەناوی ده‌یانخاته ڕوو.\n1- خەوتنی پێوست : بەلایەنی کەمەوە پێویستە پێش ئەنجامدانی پشکنین ٦ کاژێر بخەویت ، کەم خەوی لەوانەیە ببێتە هۆی کۆمەڵێک کەم و کورتی و دەرەنجامی هەڵە ، بۆ نمونە ؛ تێکچونی فشاری خوێن و لێدانی دڵ و پلەی گەرمی لەش، ئەمەش وادەکات کە پزیشک نەتوانێت ڕاست و دروستی ئەم ئەنجامە لێک بداتەوە.\n2- دوربکەوەرەوە لە خواردن و خواردنەوە بۆ ماوەی ۸ - ۱۰ کاژێر پێش ئەنجامدانی شیکارییە تاقیگەییەکان ، لەو ماوەیەدا دەتوانیت بەپێی پێویست ئاو بخۆیتەوە.\n3- بۆ ئەوانەی کە خواردنەوە کهولیەکان بەکاردێنن ، پێویستە بەلایەنی کەمەوە ۲٤ کاژێر دوربکەونەوە لە خواردنەوەی کهول و دەرمانە هاوشێوەکانی، چونکە کاریگەری نەرێنی دەبێت لەسەر دەرەنجامی پشکنینەکان و بڕیاری پزیشک.\n4- ئەگەر دەرمانی ڕێکخستنی فشاری خوێنت هەیە ، دەتوانیت بەردەوام بیت لە وەرگرتنی دەرمانەکەت، تەنها لە هەندێک حاڵەتی تایبەتدا نەبێت کە پزیشکەکەت ڕێنماییت دەکات.\n5- ئەگەر نەخۆشیی درێژخایەنت هەیە ، تکایە سەرجەم شیکاری و تیشک و ڕاپۆرتی پزیشکی و ئەو دەرمانانەی بەکاری دێنیت لەگەڵ خۆت بیبە بۆلای پزیشک .\n6- جل و بەرگێک لەبەر بکە کە بەئاسانی قۆڵت هەڵبکرێت بۆ پێوانی فشاری خوێن و وەرگرتنی نمونەی خوێن، چونکە توندبونی جلەکەت لە باڵتدا کاریگەری لەسەر پشکنینەکەت دروست دەکات.\n7- ئەو ئافرەتانەی دووگیانن پێویستە پزیشک ئاگادار بکەنەوە بۆ ئەوەی بە دووربن لە ئەنجامدانی تیشک و وەرگرتنی کۆمەڵێک دەرمان کە زیانی بۆ کۆرپەکە دەبێت.


كچێكی رفێندراوی ژێرده‌ستی داعش دواى چوار ساڵ به كه‌س و كاری شادبووه‌وه\nئەمڕۆ کچێکى دیکەى ئێزدى تەمەن ١٩ ساڵان بەناوى نور عەڤدۆ کە دانیشتووى گوندى دوو گرێى سنوورى قەزاى شنگالە له ژێرده‌ستی چه‌كدارانی داعش رزگاركرا.\nبەڕێوەبەرى نووسینگەى رزگارکردنى رفێندراوانى ژێر دەستى داعشیش حوسێن کۆرۆ قاییدى رایگه‌یاند: هەوڵ و تێکۆشانى نووسینگەى رزگارکردنى رفێندراوانى ژێر دەستى داعش کە لەلایەن سەرۆکى حکوومەتى هەرێمى کوردستانەوە سەرپەرشتى دەکرێت بەردەوامە تا هەموو رفێندراوان رزگار دەکرێن.\nبەڕێوەبەرى نووسینگەى رزگارکردنى رفێندراوانى ژێر دەستى داعش، حوسێن کۆرۆ قاییدى رایگەیاند: "حکوومەتى هەرێمى کوردستان تا ئێستا زیاتر لە ٣ هەزار و ٣٣٢ کوردى ئێزدى لە چنگ داعش لە عێراق و سووریا رزگار کردووە".\nئاماژه‌ی به‌وه‌شداوه: "لەکۆى ٦ هەزار و ٤١٧ رفێندراوى ئێزدى، تا ئێستا ٣ هەزار و ٣٣٢ کچ و ژنى ئێزدى لە عێراق و سووریا رزگارکراون کە لە ئابى ساڵى ٢٠١٤دا لەلایەن داعشەوە بێ سەروشوێن کرابوون، هاوكات کار و پلانیشمان هەیە بۆ هێنانەوەى زیاتر لە ٣ هەزار کەسى دیکە لە عێراق و سووریا".\nئه‌و به‌ڕێوه‌به‌ره مژده‌ی ئه‌وه‌شده‌دات بەمزووانە مژدەى رزگارکردنى ژمارەیەک رفێندراوى دیکە بە هەموولایەک رادەگەیەنن.\nئاماژەى به‌وەشکرد حکوومەتى هەرێمى کوردستان بەردەوام لە هەوڵدایە بۆ ئەوەى دۆخى دەروونى و جەستەیی ئەو رزگاربووانە بگەڕێنێتەوە بارى ئاسایی جارانییان.


رێواز فایەق لە پەرلەمانتارێکى یەکێتى توڕە دەبێت\nپەرلەمانتارێکى یەکێتى لە پەرلەمانى کوردستان داوا دەکات پەرلەمان بە "غیابى" لێپرسینەوە لەوەزیرى دارایی بکات لەبارەى موچەى فەرمانبەرانەوە، سەرۆکى پەرلەمانیش داوایکرد یاداشت لەو بارەیەوە بەرزبکاتەوە بۆ ئەوەى بڕیارى لەسەر بدرێت.\nکاروان گەزنەیی، پەرلەمانتارى یەکێتى لەکۆبوونەوەى ئەمڕۆى پەرلەمانى کوردستاندا ڕایگەیاند، لەمانگى 12ى ساڵى ڕابردووەوە وەک 23 پەرلەمانتار داواى پرساندنى وەزیرى داراییان کردووە لەبارەى موچەى فەرمانبەران و دواکەوتن و پاشەکەوتى موچەوە.\nوتیشى "وەزیرى دارایی تەنها بۆى هەیە 14 رۆژ پرساندنەکە دوابخات، بەڵام تا ئێستا ئەوە نەکراوە و سەرۆکى پەرلەمان نەیخستووەتە بەرنامەى کارەوە".\nئەو پەرلەمانتارە سەرۆکایەتى پەرلەمانى بە "پێشێلکردنى پەیڕەوى ناوخۆ" تۆمەتبارکرد و باسى لەوەشکرد، پرسیار ئاڕاستەى وەزارەتى کارەبا کراوە بەڵام سەرۆکایەتى پەرلەمان ئاڕاستەى وەزیرى شارەوانى کردووە ئەویش وەڵامیداوەتەوە کە ئەوە پەیوەندى بەئەوەوە نییە.\nئەوەشى خستەڕوو، جگە لەوە پرسیار لە وەزیرێک کراوە ئەویش وتویەتى لەراگەیاندن وەڵامیداتەوە، ئەوەش "سوکایەتییە" بە پەرلەمانتاران.\nلاى خۆیەوە رێواز فایەق سەرۆکى پەرلەمان قسەى بە پەرلەمانتارەکەى یەکێتى بڕى بە پاساوى ئەوەى "نوقتەى نیزامى" وەرناگرێت و وتى "کە من قسە دەکەم تۆ قسە مەکە".\nهەروەها داواى لەو پەرلەمانتارە کرد یاداشت پێشکەش بکەن بۆ ئەوەى بەشێوەى "غیابى" پرسینەوە لە وەزیرى دارایی بکرێت.\nسەرۆکى پەرلەمان باسى لەوەشکرد، بۆ بەدواداچوونى وەڵامنەدانەوەى پرسیارەکانى پەرلەمانتاران و ئەو کێشانەى باسدەکرێن لەو بارەیەوە، سکرتێرى پەرلەمان راسپێردراوە بەدواداچوون بکات.


باوکی شەهیدێکی ڕێگای ڕزگاریی کوردستان لە شنۆ کۆچی دوایی کرد\nزایینی: ٠٨-١٠-٢٠١٦ - هەتاوی: ١٣٩٥/٠٧/١٧ - ١٣:٢٣ تاران قه‌باره‌ی فۆنت:\nکوردستان میدیا: باوکی شەهید و پێشمەرگەیەکی ڕێگای ڕزگاریی کوردستان لە شاری شنۆ ماڵئاوایی لە ژیان کرد.\nبەپێی هەواڵی گەیشتوو بە ماڵپەڕی کوردستان میدیا، مام "خالید پەروانه‌وەتەن" ناسراو به "نەبى" ڕۆژی سێ‌شەممە ڕێکەوتی ١٣ی ڕەزبەری ١٣٩٥ی هەتاوی بە هۆی نەخۆشی لە تەمەنی ٨٨ ساڵی‌دا کۆچی دوایی کرد.\nمام خالید ساڵی ١٣٠٧ی هەتاوی له ناوچەى دەشتەبێڵى سەر به شارى شنۆ له گوندى ئاڵيان له‌دايک بووه و ناوبراو له مرۆڤە ناسراو و خۆشنێوەكانى ناوچەکە بوو.\nمام خالید باوكى پێشمەرگەی حیزبی دێموکرات "ئیبراهيم پەروانەوەتەن"ه کە هەنووکە لە ڕیزی پێشمەرگەکانی حيزبى دێموكراتى كوردستانى ئيراندایە.\nشەهید "خەليل پەروانه‌وەتەن" ڕێکەوتی ١٥ی جۆزەردانی ١٣٤٨ی هەتاوی لە شاری شنۆ لەدایک بووە. ناوبراو هەر له تەمەنى منداڵى‌دا له قوتابخانەى شارى شنۆ دەرسى خوێند و هەتا پۆلى سێى ناوەندی له شارى شنۆ ده‌رسى خوێند و دواتر له دانشسەراى تەربيەت مەعەليم له شارى مهاباد درێژەى به خوێندن دا و دواى تەواو بونى چوار ساڵەى دانشسەرا له شارى شنۆ بوو به مامۆستاى قوتابخانه و له زۆربەی گوندەكانى ناوچەى شنۆ و هەروەها له نێوشارى شنۆ وەکوو مامۆستاى قوتابخانه دەرسى گوتووەتەوە.\nشەهیدخەليل پەروانەوەتەن ئەندامى تەشكيلاتى حيزبى دێموكراتى كوردستانى ئێران بوو و ٢٦ی خەرمانانی ١٣٨٣ی هەتاوی به هۆى نەخۆشى له تەمەنى ٣٥ ساڵی‌دا كۆچى دوايى كرد.


هه‌رزه‌كار چاپ و بڵاوكرایه‌وه\n18/5/2020 09:30 PM\nله چوارچێوه‌ی دوو به‌رگداو له دووتوێی چه‌ندین لاپه‌ڕه‌دا، رۆمانی (هه‌رزه‌كار) له نووسینی دۆستۆیڤسكی و وه‌رگێڕانی جه‌وهه‌ر مه‌حمود داراغا، چاپ و بڵاوكرایه‌وه‌و كه‌وته به‌رده‌ستی خوێنه‌رانی. ئه‌م رۆمانه یه‌كێكی تره له بڵاوكراوه‌كانی ده‌زگای رۆشنبیری جه‌مال عیرفان.\nدۆستۆیڤسكی ئه‌م به‌رهه‌مه‌ی ساڵی (١٨٧٤ -١٨٧٥) له شێوه‌ی بیره‌وه‌ریدا نووسیوه، سه‌ره‌تا به‌شبه‌ش بۆ گۆڤاری (بیره‌وه‌ری نیشتمان)ی ناردووه‌و ئه‌و گۆڤاره‌یش له‌ژێر نـاوی ناكۆكیدا بڵاویكردۆته‌وه دواتر دۆستۆیڤسكی به‌ناوی هه‌رزه‌كاره‌وه بۆ چاپخانه‌یه‌كی ده‌نێرێت و له دوو به‌رگدا چاپ ده‌بێت.\nهه‌رزه‌كار چیرۆكی هه‌رزه‌كارێكی (١٩) ساڵانه‌و بیره‌وه‌ری خۆی ده‌گێڕێته‌وه‌و په‌روه‌رده‌بوونی له به‌شه ناخۆیی و دوور له دایك و باوكی خۆی، ئه‌م هه‌رزه‌كاره ناوی ئاركادی دۆلجۆرۆكییه‌و كوڕی ناشه‌رعی فرسیلۆڤ-ی خاوه‌ن زه‌وی و زاری كشتوكاڵییه. ئاركادی تا دێت رق ئه‌ستوورتر ده‌بێت به‌رامبه‌ر به فرسیلۆڤ و ئه‌وانه‌یشی ناوی بنه‌ماڵه‌یی و باوكی لێده‌پرسن راست و روون پێیانده‌ڵێت من زۆڵم! ئه‌م هه‌رزه‌كاره گه‌نجێكی یاخیبووه‌و نه‌رێنیانه له نه‌ریته‌كانی كۆمه‌ڵگه‌ی رووسی روانیوه.\nماكار ئیڤانۆڤیتشیش كۆیله‌یه‌ك بووه‌و له كێڵگه‌كانی فرسیلۆڤدا جوتیار بووه، به ته‌مه‌نێكی زۆره‌وه سۆفیای دایكی ئاركادی ماره ده‌كات. به‌ڵام دواتر ئه‌م مێرده هاوژینه‌كه‌ی خۆی ده‌فرۆشێته‌وه به فرسیلۆڤی خاوه‌ن كێڵگه‌كه.


گه‌ڵای دارستانه‌کان چ سوودێکیان هه‌یه؟ - سعدی مرادی\nخانه/تاریخ/گه‌ڵای دارستانه‌کان چ سوودێکیان هه‌یه؟\nسعدی مرادی Send an email ۱۷ دی ۱۳۹۸\n۰ 274 خواندن این مطلب 1 دقیقه زمان میبرد\nگەڵای دارستانەکان چ سوودێکیان هەیە؟\nـ گەڵا سەرچاوەی وزە و خواردنە بۆ تەواوی خەڵکی سەرزەوی! هەرچی خواردن هەیە، هەرچی چەوری و کاربۆئیدەیت هەیە و هەرچی پڕۆتین و خواردنی ڕوەک هەیە و هەرچی دار و نەوتە، لەم گەڵایەوه‌یە!! سبحان الله! خوا دەفەرموێت: «وَهُوَ الَّذِی أَنْزَلَ مِنَ السَّمَاءِ مَاءً» و خوای گه‌وره ئه‌و خوایه‌یه که له ئاسمانه‌وه باران بۆ ئێوه داده‌به‌زێنێت. «فَأَخْرَجْنَا بِهِ نَبَاتَ کُلِّ شَیْءٍ» که به‌هۆی ئه‌و بارانه‌وه جۆره‌ها ڕووه‌ک بۆ ئێوه ده‌رده‌که‌ین و ده‌ڕوێنین. «فَأَخْرَجْنَا مِنْهُ خَضِرًا» و به‌هۆی ئه‌و بارانه‌وه سه‌وزایى و دارى سه‌وزتان بۆ ده‌ڕوێنین. «نُخْرِجُ مِنْهُ حَبًّا مُتَرَاکِبًا» و هه‌ندێک دانه‌وێڵه‌ی که‌ڵه‌که‌بوو له‌سه‌ر یه‌ک ده‌رده‌که‌ین، وه‌کوو گوڵه‌گه‌نم که له‌ناو ئه‌و گوڵه‌دا چه‌ندێک گه‌نم له‌سه‌ر یه‌ک کۆبۆته‌وه. «وَمِنَ النَّخْلِ مِنْ طَلْعِهَا قِنْوَانٌ دَانِیَهٌ» و له په‌له‌کانی دارخورما که ئه‌و هه‌موو خورمایه‌ی پێوه‌یه و نزیکن و ده‌توانن لێی بکه‌نه‌وه. «وَجَنَّاتٍ مِنْ أَعْنَابٍ وَالزَّیْتُونَ وَالرُّمَّانَ» و جۆره‌ها باخ له ترێ و زه‌یتون و هه‌نار «مُشْتَبِهًا وَغَیْرَ مُتَشَابِهٍ» که ته‌ماشا بکه‌ی له قه‌باره‌دا یان له ڕه‌نگدا، له‌وانه‌یه لێک بچن، به‌ڵام له تامدا لێک ناچن و هه‌ر یه‌که‌و تامێکی جیاوازی هه‌یه. ئه‌میش دیسانه‌وه تاک و ته‌نهایى و توانا و ده‌سه‌ڵاتی خوای گه‌وره ده‌رده‌خات: «انْظُرُوا إِلَى ثَمَرِهِ إِذَا أَثْمَرَ وَیَنْعِهِ» ته‌ماشاى به‌رهه‌مه‌که‌ی بکه‌ن، کاتێک که دێته به‌رهه‌م و پێ ده‌گات، بزانن چۆنه: «إِنَّ فِی ذَلِکُمْ لَآیَاتٍ لِقَوْمٍ یُؤْمِنُونَ (۹۹)» دیسانه‌وه هه‌موو ئه‌مانه‌ی که باسکرا، به‌ڵگه و نیشانه‌یه له‌سه‌ر تاک و ته‌نهایى و توانا و ده‌سه‌ڵات و حیکمه‌تى خواى گه‌وره بۆ که‌سانێک که ئیماندار بن.\nـ گەڵا، ماددەی سەوز لە خۆر وەردەگرێت، ماددەی تیشک و وزە وەردەگرێت، لە حەرزیشەوە خاک وەردەگرێ دەیکاتە خۆراک بۆ ئێمە.\nـ گەر ئەم گەڵایە نەبێ، مرۆڤ ناچار دەبێ یەکتر بخۆن! چونکە برسی دەبن. خوا دەفەرموێت: «فَأَخْرَجْنَا مِنْهُ خَضِرًا» و به‌هۆی ئه‌و بارانه‌وه سه‌وزایى و دارى سه‌وزتان بۆ ده‌ڕوێنین: «نُخْرِجُ مِنْهُ حَبًّا مُتَرَاکِبًا» و هه‌ندێک دانه‌وێڵه‌ی که‌ڵه‌که‌بوو له‌سه‌ر یه‌ک ده‌رده‌که‌یین. کە زەردیش بوو هەڵ دەوەرێت و دەبێته‌وه بە کود بۆ زەوی و ده‌بێت بە بەرگێک که زەوی دادەپۆشێ لە بەستەڵەکی زستان.\nـ زۆرینەی دارەکان کەوتوونەتە کوێ؟\nکەوتوونەتە ڕووسیە، بە داخەوە کوردستانی تیانییە!\nـ چەند هەزار دار هەیە لەسەر زەوی؟ ۳/۴۱ ترلیۆن دار هەیە! هەتا ئیستە عیلم نەیزانیوە چەندەیە! چەن ساڵێک لەمەوبەر وتیان: ۴۰۰ ملوێن جۆر دار هەیە، کەچی ئیستا دەڵێن: هەشت قاتی ئەوەیە کە ئیستا هەیە.\nـ هەر دارێ چەندی گەڵا پێوەیە؟ هەر دارێ بە نیسبەت ۳ ملیۆن ۲۰۰ هەزار گەڵای پێوەیە! ئیستا هەموو گەڵای دارەکان سێ ترلیۆن زەربی سێ ملیۆن، دەبێتە نزیکی ژمارەی گەڵای دارەکانی سەرزەوی. خوا دەفەرموێت: «وَمَا تَسْقُطُ مِنْ وَرَقَهٍ إِلَّا یَعْلَمُهَا» و گه‌ڵای هیچ دارێک هه‌ڵناوه‌رێ و به‌رنابێته‌وه، مه‌گه‌ر ئه‌وه‌ی خوای گه‌وره زانیاری پێیه، گه‌ڵای ئه‌و داره که‌ی پێ ده‌گات و که‌ی زه‌رد ده‌بێت و که‌ی هه‌ڵده‌وه‌رێت.\nـ بۆچی گەڵاکان هەڵ دەوەرن؟ هەموو دارێک قەدێکی قایم و پتەوی هەیە، دەتوانێ ئۆکسیژن بدات و هەوای پاک پێشکەش کات، دی ئۆکسیدی کاربۆن و ماددە ژەهراوییەکان و پیسەکان و گازە شیمیاییەکان و… لەخۆی دەگرێت، دوای ئەم ئیشە ئەنزیمێک لەناو کونی گەڵاکە دایە، دەڵێت کاتی بڕینەوەت هاتووە! یانی کارت تەواو بووە. ئەگەر ئەمە نەبوایێ، هەر دارێ لەجێی خۆی وشک ده‌بوو و ژیانیش نەدەکرا.\nسەعدی مورادی ـ بانە\nویراستار: سۆزی میحڕاب\nبرگ درختان جنگل گه‌ڵای دارستان\nزندگی نامه دکتر محمد فاضلی\nڕۆڵەی تەنگانە کێن؟\nدر باره محرم !\nقلم و جنایت های صاحبان قلم


قورئانی مێژوویی گوندی کاشته‌ری کامیاران ڕوونوێنی کرا - Mehr News Agency\n6 kewçêrê 2016 - 10:11\nNews Code 5833\nدوای ساغ کردنه‌وه؛\nقورئانی مێژوویی گوندی کاشته‌ری کامیاران ڕوونوێنی کرا\nقورئانه مێژووییه‌که‌ی گوندی کاشته‌ری سه‌ر به شاری کامیاران به ئاماده بوونی به‌رپرسانی پارێزگای کوردستان و خه‌ڵکی ناوچه‌که ڕوونوێنی کرا.\nبه ڕاپۆرتی ئاژانسی مێهر له په‌یوه‌ندییه گشتییه‌کانی ئیداره‌ی میراتی که‌لتوری، پیشه‌ی ده‌ستی و گه‌شتیاری کوردستان له‌م ڕێوڕه‌سمه‌دا که به ئاماده‌یی به‌رپرسانی پارێزگاکه و خه‌ڵکی شاری کامیاران و مامۆستایانی ئایینی به‌ڕێوه چوو، قورئانی مێژوویی گوندی کاشته‌ر دوای ئه‌وه‌ی کاری نوێژه‌ن کردنه‌وه‌ی ته‌واو بوو، ڕوونوێنی کرا.\nبه پێی ئه‌م ڕاپۆرته، ئه‌م قورئانه مێژووییه له میانه‌ی ڕێوڕه‌سمێکی شکۆدار گه‌ڕێندرایه‌وه بۆ مزگه‌وتی گوندی کاشته‌ر. له میانه‌ی ڕێوڕه‌سمه‌که‌دا سه‌ید موحسن عه‌له‌وی به‌ڕێوبه‌ری گشتی ئیداره‌ی میراتی که‌لتوری، پیشه‌ی ده‌ستی و گه‌شتاری کوردستان هاوکات له‌گه‌ڵ ڕێز گرتن له خه‌ڵکی گوندی کاشته‌ر وتی: پێغه‌مبه‌ری خودا (د.خ) ده‌فه‌رمێت هه‌ر که‌س ڕێزی قورئان بگرێت ڕێزی له خوای گه‌وره گرتووه.\nئه‌و درێژه‌ی دا: ئیداره‌ی میراتی که‌لتوری، پیشه‌ی ده‌ستی و گه‌شتیاری کوردستان ئه‌رکی نوێژه‌ن کردنه‌وه‌ی ئه‌م قورئانه مێژووییه‌ی له ئه‌ستۆ گرت و نزیک به ۲۸ ملیۆن تمه‌ن تێچووی نوێژه‌ن کردنه‌ویه ئه‌م قورئانه بووه. ئه‌م قورئانه له نێوان ۳۵۰ ساڵ بۆ ۴۰۰ ساڵ ته‌مه‌نی هه‌یه و یه‌کێکه له‌و قورئانه ده‌ستنووسه پیرۆزانه‌ی که له کوردستاندا هه‌یه.\nعه‌له‌وی زیادی کرد: گومانی تێدا نییه که گوندی کاشته‌ر گوندێکی مێژووییه بوونی ئه‌م قورئانه ده‌توانێت گه‌شتیاری زیاتر بۆ ئه‌م گونده ڕابکێشێت. ته‌نانه‌ت دارستانه‌کانی کاشته‌ریش مێژووین و دار وه‌نه‌کانی ئه‌م گونده ناسنامه‌ی نه‌ته‌وه‌یی ئێرانیان هه‌یه و ته‌مه‌نیان بۆ چه‌ند هه‌زار ساڵێک پێش ئێستا ده‌گه‌ڕێته‌وه.\nئه‌و له کۆتاییدا داوای کرد تاکوو ئاوڕێکی زیاتر له گونده‌کانی کوردستان بدرێته‌وه و بودجه‌ی زیاتریان بۆ ته‌رخان بکرێه‌ت.\nشیاوی ئاماژه‌یه که مه‌رقه‌دی پیرۆزی حه‌زره‌تی عه‌کاشه (د.خ) سه‌حابه‌ی پێغه‌مبه‌ر له‌و گونده‌دایه.


حەیرانی وەیشوومە. بە دەنگی حەمەڕەسووڵ کەریمی. لە نووسینی: باوکی دیا – Giareng\nحەیرانی وەیشوومە. بە دەنگی حەمەڕەسووڵ کەریمی. لە نووسینی: باوکی دیا\nلە چوار شه‌ممه - 30 03 2022\nلە یادی ٧٥ ساڵەی شەهیدبوونی پێشەوا مەزن قازی محەممەد و هاورێیانی دا و لە ڕۆژی ١٠ی خاکەلێوەدا وتار و بابەت زۆر نووسراون و دەنوسرێن، وەک خۆم بۆ یادکردنەوەی شەهیدان زۆرجار بە نوسین و بابەت وسەردان لە بنەماڵەی شەهیدان و پەیام بەشداریم کردووە، بەڵام ئەمجارەیان کاتێک لە ئەدەب و هونەری ڕۆژنامەی کوردستان دا چاوم بەم شێعر و پەخشانە جوان و بە هەست و ڕازاوەیە کەوت، پێم حەیف بوو، کە لە خەڵک وون ببێ، زۆرجاریش خوێندنەوە ئەگەر چێژی بۆ خوێنەر هەیە، جارجار پێویستە کە بە شێوەی دیکەش خەڵکانێک کە کەمتر دەخوێننەوە گوێ بیستی دەق و بابەتیش ببن و هەر بۆیە دوای ماوەی چەندین ساڵ دابڕان لە گۆرانی و لە مەقام گوتن، ئەمجارەیان بە حەیرانێک و بە لاواندنەوەیەک لەم ڕۆژەدا پەیمانی وەفاداریم لەگەڵ شەهیدان نوێ کردەوە.\nحەیران گووتن کاری کەسی شارەزا و لێزانە، منیش نە شارەزام و نە لێزان و هەر بۆیە دەزانم کە کەم و کوڕی لە هەڵدان و تێهەڵکردنی حەیرانەکەم دا هەیە، بەڵام لەگەڵ ئەوەشدا لەم ڕۆژەدا چ باشتر لەوە کە هەست و سۆزی خۆم وەک خۆی کە هەیە دەرببرم.\nلەم ڕۆژەدا شتێکم نەبوو، جیا لە لایەلایە و لاواندنەوە بۆ شەهیدان و بە تایبەت شەهیدانی دەستی غەدر و تاوانی حکوومەتی حەمەڕەزا شای گۆڕ بە گۆڕ و خومەینی جەللاد.\nلە کەم و کوڕی‌یەکانی داوای لێبوردن دەکەم ، سوپاس بۆ کاک کاروان حەکیم زادە، کاتێک دەنگەکەم بۆ نارد زەحمەتی کێشا و موزیکی بۆ ئامادە کرد، سوپاس بۆ باوکی دیا و ئەم تێکستە نایاب و جوان و بە هەستە، هەڵبەت ئەم تێکستە زۆر بوو، هەمووشی بۆ حەیران نەدەبوو، هەر بۆیە ئەو بەشەم هەڵبژارد و لە سەر ویدیویەکەش ژێرنووسەکەم دانا بۆ ئەوەی ئەگەر کەسانێک لە وشەکانی حەیران حاڵی نەبن بە خوێندنەوە لە تێکستەکە و وشەکان بگەن.\nسوپاس بۆ هەموو ئەو هاورێیانەی کە بڵاویان کردۆتەوە و سوپاس بۆ کوردکاناڵ کە بڵاوی کردۆتەوە.\nڕووحی شەهیدان شاد و پێشکەش بە بنەماڵەی هەموو شەهیدان و نەمران و گیانبەختکردووانی گەلەکەمان.\n١٠ ی خاکەلیوەی ١٤٠١ی هەتاوی\n٣٠ ـ ٠٣ ـ ٢٠٢٢ ی زائینی\nقازی و ئەو ئامانجەی هەتا سەر پێی وەفادار مایەوە. حەمەڕەسووڵ کەریمی\nپەیامی ڕاگەیاندنی یەکیەتیی ژنانی دیموکراتی کوردستان، بە بۆنەی ١٠ خاکەلێوە (ڕۆژی شەهیدان) و ٧٥ ساڵەی شەهیدبوونی پێشەوا قازی محەممەد و هاورێیانی


نەورۆزی 2714، سەرەتای گۆڕانکاری دیمۆکراتیک دەبێت\nجەژنی نەورۆز سەرەکیترین جەژنی گەلی کورد و جەژنی بەرخۆدان و سەرکەوتنی ئیرادەی گەلەکەمان بە سەر داگیرکاری و زۆردارییە و سەمبولی وڵاتپارێزی و پەیوەست بوونی گەلی کورد بە سروشت و نیشتمانیەتی. جەژنی نەورۆز هەروەها نرخی هاوبەشی گەلانی رۆژهەڵاتی ناوەڕاست و ئێرانە و نیشاندەری ژیانێکی هاوبەش و ئاشتیخوازانە نێوان گەلانە.\nنەورۆزی 2714ی کوردی (1393ی هەتاوی) لە ئاستی هەری بەرزدا، جەوهەر و واتای راستەقینەی نەورۆز، نوێنەرایەتی دەکات. گەلەکەمان لە هەرکاتێک زیاتر لە گەیشتن بە ئازادی نزیک بووەتەوە. ئەمڕۆکە گەلی کورد ئیرادەی بەهێزی خۆی بە تێکۆشانێکی قارەمانانە نیشانی هەموو جیهان داوە و لە سەر بنەمای ئەم ئیرادەیە، پێشەنگایەی داڕشتنی مۆدێلی هەری دیمۆکراتیک بۆ رۆژهەڵاتی ناوەڕاست دەکات. لە راستیدا بەهاری رۆژهەڵاتی ناوەڕاست لە کوردستان پێکدێت.\nساڵی 2713ی کوردی (1392ی هەتاوی) ئەگەرچی ساڵی پێشکەوتنی گشتی لە پرسی گەلەکەمان لە هەموو رۆژهەڵاتی ناوەڕاست، بەتایبەت دامەزراندنی شکۆداری خۆسەری دیمۆکراتیک لە رۆژئاوای کوردستان بوو، بەڵام لە رۆژهەڵاتی وڵاتماندا سەرەڕای بانگەشەکانی بە ناو گۆڕانکاری کۆماری ئیسلامی و هاتنە سەر کاری دەوڵەتی روحانی، ئاستی گوشار، سەرکوت و ئیعدام لە هەرکاتێک بەرزتر بوو. لە ئیعدام کردنی دوو هەڤاڵی تێکۆشەرمان، حەبیبوللا گۆڵپەریپوور و رەزا ئیسماعیلی و هەری دوایی تیرۆری هەڤالمان شەهید دەرسیم لە شاری سنە، نیشانیدا کە سیاسەتی سەرەکی ئەم رژێمە لە بەرامبەر پرسی گەلەکەمان، تیرور و کوشتارە. سیاسەتەکانی کۆماری ئیسلامی لە دژی کۆمەڵگای کورد و نرخەکانی ئەو لە ئاستی هەری سەرەوە لەم ساڵەدا بەردەوام بوو. هەوڵدان بۆ بێ ئیرادە کردن و بێ نرخ کردنی کۆمەڵگای کورد، تواننەوەی فەرهەنگی و کوشتاری سپی جەوانان، وەکوو کرداری سەرەکی رژێم لە دژی گەلەکەمان بە شێوازێکی ئاشکرا بەڕێوە دەچوو. بە تێپەڕکردنی ساڵی 2713 بە بۆنەی جەژنی نەورۆزەوە، رادەگەیەنین کە کاتی ئەوە هاتووە کە ئیرادەی گەلی کورد بەرێکخستنێکی بەهێزەوە کۆتایی بە سیاسەتی کوشتاری کۆماری ئیسلامی بهێنێت و بە دەستپێکردنی قۆناخێکی لە تێکۆشان، پێشەنگایەتی ئازادی و دیمۆکراسی لە هەموو ئێراندا بکات. نەورۆزی ئەمساڵ، سەرەتای بەهاری گەلی کورد و گەلانی ئێران دەبێت. بەرزکردنەوەی ئیرادەی رێکخستنی گەلی کورد و تێکۆشانی هاوبەش لەگەڵ هەموو گەلانی ئێران، ناوەڕۆکی راستەقینەی پیرۆزبایی نەورۆزی ئەمسالە. لەو چوارچێوەیەدا، وێڕای پیرۆزبایی جەژنی نەورۆز لە گەلەکەمان و هەموو گەلانی ئێران، دەسپێکردنی قۆناخێکی نوێ تێکۆشانی دیمۆکراتیک، وەکوو تاکەرێگای گەیشتن بە ئازدی و دیمۆکراسی و دەسپێکردنی بەهاری گەلان لە رۆژهەڵاتی کوردستان و ئێراندا دەبینین.\nسڵاوی و رێزی شوڕشگێڕی\nکوردیناسیۆنی پارتی ژیانی ئازادی کوردستان — PJAK\n28.12.2713 / 19.03.2014


خودا (عیسا)ى بردەوە بۆ ئاسمان بۆلاى خۆى.؟ || مامۆستا مه‌لا ئه‌حمه‌د کاکه مه‌حمود\nڕاو بۆچوونەکانیبیر و باوەڕی ئەهلی سوننەتخودا (عیسا)ى بردەوە بۆ ئاسمان بۆلاى خۆى.؟\nخودا (عیسا)ى بردەوە بۆ ئاسمان بۆلاى خۆى.؟\n(إِذْ قَالَ اللَّهُ يَا عِيسَىٰ إِنِّي مُتَوَفِّيكَ) ئەوەبوو فەرمووى: ئەى عیسا! بەراستیى من دەتبەمەوە بۆلاى خۆم و، هەتا رۆژێ دەتگەیەنمە کاتى دیارییکراوى ئاسایى بۆ ژیانت دەمێنى و، ئەوسا دەتمرێنم، واتە: ئێستا بەر لەهاتنى کۆتایى ژیانت ناهێڵم ئەوانە بتکوژن و بمریت ( ورافعك إلي) و لەلاى خۆیشم جێى بەرزت دەبێ و، سەرت دەخەم بۆ ئاسمان بۆلاى خۆم. زانایان لە شێوەى بەرزکردنەوەى عیسادا دوو قسەیان هەیە:\n1- دەڵێن: لەم ئایەتەدا پاش و پێش هەیەو، لە بنەڕەتدا بەم جۆرەیە: (إني رافعك إلي ومتوفيك) واتە: لە پێشدا بەرزت دەکەمەوە بۆلاى خۆم، ئەوساکە هاتیتە خوارەوە دەتمرێنم.\n2- دەڵێن: ئایەتەکە هیچ ئاڵوگۆڕێکى تێدا نییەو، هەروەک ئێستایەو، ماناشى ئەوەیە کە دەتمرێنم، ئەوجا بەرزت دەکەمەوە بۆلاى خۆم.\n(سەید قوتب) دەڵێ: عیسا چۆن مردوو، چۆن بەرزبوویەوە.؟ ئەم جۆرە شتانە لەکارە (غەیبیات) و نادیارەکانن، هەرچەند (تەبەریى) دەڵێت: مەبەست ئەوەیە کە خوا عیساى بەزیندوویى بۆلاى خۆى بەرزکردۆتەوە، چونکە ئەو فەرمودانەیش کە یەکدەنگن بۆگەڕانەوەو هاتنەوەی عیسا لە ئاخر زەماندا بۆسەر زەویى، گشت (متواتر)ن، جاهەر بۆ پتر زانیاریی لەبارەی (عیسا)وە دەڵێم: عەقیدەی ئەهلی سوننەت و جەماعەت ئەوەیە کە: (عیسا) هەر بەزیندوویی "بەفەرمانى خوا" بەرزکراوەتەوە بۆ ئاسمان بۆلاى خۆى، جا بۆ دوایی "پێشهاتنی رۆژى قیامەت" دێتە خوارێ و، بەشەریعەتی محمد ﷺ حوکم و بڕیار دەداو کار دەکا، پاشان دەجال دەکوژێ و رووى سەر زەویی پڕ دەبێ لە دادو عەدالەت و فەڕو بەرەکەت، ئیتر لەگەڵ (الطائفة المنصورة)دا کە لەپێناوى حەقدا دەجەنگێن جیهادى خۆى دەکا و لەپشت سەر ئەمیرەکەیانەوە نوێژ دەکا، ئەمەیە کورتەى ڕاو بۆ چوونمان لەم مەسەلەدا ئیتر خوای گەورەش باشتر دەزانێ.\nژمارەی سەردان: 350862


داتا فەلەکییەکانی چین – KurdRawm\nداتا فەلەکییەکانی چین\nئەم وتارە، خستنەڕوویەکی داتاییە سەبارەت بە وڵاتی چین، داتاکان لە یەک سەرچاوەوە وەرگیراون و دواتر بە سەرچاوەی دیکە پشتڕاست کراونەتەوە. ئامانج لەم کارەش پیشاندانی سەنگ و توانا و قەبارە و ژمارە زەبەلاحەکانی تایبەت بە وڵاتی چینن. ئەو وڵاتەی بەر لە سەدەیەکی تەواو، جوگرافیایەکی داگیرکراو، میللەتێکی نەخۆش و دواکەوتوو و وڵاتێکی پڕ لە کێشە بوو، وا ئێستا هاتۆتە گۆڕەپانەکە و هەمووان بە چاوی ترس و گومان و دڕدۆنگییەوە لێی دەڕوانن و ناچارەکییش مامەڵەی لە تەکدا دەکەن…\nبە پێی دواهەمین سەرژمێریی ساڵی «٢٠١٩«؛ ژمارەی دانیشتووانی چین «١.٤٣٣.٧٨٣.٦٨٦« یەک ملیار و چوارسەد و سیوسێ ملیۆن و حەوتسەد و هەشتاوسێ هەزار و شەشسەد و هەشتاوشەش کەسە. بۆ ئەوەی وێنای گەورەیی ئەم ژمارەیە بکەین، دەبێت ئەوە بزانین کە ئەم ژمارەی دانیشتووانەی چین بە نزیکەیی یەکسانە بە دانیشتووانی چوار کیشوەر:\nئەمریکای باکوور: «ویلایەتە یەکگرتووەکانی ئەمریکا، مەکسیک، کەنەدا، گواتیمالا، کوبا، هایتی، دۆمینیکان، ترینیداد و تۆباگۆ، جامایکا، سێلڤادۆر، دوورگەکانی باهاما، ئەنتیگوا و بەربۆدا، بێربادۆس، کۆستاریکا، هێندۆراس، نیکاراگوا، پەنەما، گرینادا و چەند وردە وڵاتێکی دیکە«.\nئەمریکای باشوور: «بەرازیل، ئەرجەنتین، کۆڵۆمبیا، پیرۆ، پاراگوای، چیلی، ئیکوادۆر، ڤەنزوێللا، بۆلیڤیا، سوورینام، دوورگەی فۆکڵاند و گۆیانا«.\nئوستورالیا و نیوزلاند.\nسکەندەناڤیا: «سوید، نەرویج، فینلاند، دانمارک« و ئایسلاند و دوورگەکانی فارۆ.\nهەموو ئەورووپای خۆرئاوا: «فەرەنسا، بریتانیا، ئەڵمانیا، هۆڵەند، سویسرا، ئیتاڵیا، چیک، نەمسا، ئیسپانیا، پورتوگال، بەلجیکا، لۆکسمبۆرگ، ئیرلەندا، ماڵتا، ڤاتیکان، ئەندۆرا، لیشینشتاین و سانمارینۆ«.\nڕێژەی ١٦٪ی دانیشتووان لە ١٠ گەورەترین شارەکانی چیندا دەژین کە دانیشتووانی هەر یەکێکیان لە سەروو ١٠ ملیۆن کەسەوەیە و لە جیهاندا تەنیا ٤٧ شاری لەو جۆرە هەن.\n٢- سەرجەمی بەرهەمی خۆماڵی\nچین؛ لە ساڵی ٢٠١٨دا، بە تاقی تەنیا ڕێژەی ١٨.٦ی کۆی سەرجەمی بەرهەمی خۆماڵیی ««Gross Domestic Product هەموو وڵاتانی جیهانی پێک هێناوە. بۆ ئەوەی قەبارەی ئەم ئابوورییە زەبەلاحەش وێنا بکەیت، ئەوا بزانە کە: ٤١٪ی کۆمپیوتەرەکانی جیهان، ٣٤٪ی سپلێتەکان، ٧٠٪ی مۆبایل لەسەر هەسارەی زەوی؛ لە لایەن چینییەکانەوە بەکار دەهێنرێن.\nئینجا بۆ ئەوەی بزانیت، وڵاتی چین لە بواری گەشەپێدانی سەرمایە و بەرهەمی خۆماڵییدا بە چ شێوەیەکی سەرسووڕهێنەر باز دەدات، دەبێت بزانیت، لە ساڵی ١٩٦٠، سەرجەمی بەرهەمی خۆماڵیی ««GDP چین تەنیا ٥٨ ملیار دۆلار بووە، لەو ساڵەدا ویلایەتە یەکگرتووەکانی ئەمریکا ٥٤٣ ملیار دۆلار بووە.\n٣- ڕەگ و ڕیشەی مێژوویی\nبۆ ئەوەی لەم وڵاتە تێ بگەیت دەبێت لە سەرەتای سەرەتاوە مێژووەکەی بخوێنیتەوە، بەڵام نهێنیی ئەم بازدانە گەورانەی پەنجا ساڵی ڕابردوو، بەشێکی کەمیان پەیوەستن بە شۆڕشەکەی ماوتسی تۆنگ، بەشە زۆرەکەشی پەیوەستە بەو هەنگاوانەوە کە «دینگ شیاو پینگ«، پلانی بۆ دانان، ئەو پیاوەی ساڵی ١٩٧٨، دوای ماو بووە سەرۆککۆماری چین، هەر ئەویش بوو چەمکەکانی وەکو «دیموکراسیی و کۆمۆنیزم بە تایپە چینییەکەی« داهێنا و چینی کۆمۆنیستی بەرەو دەوڵەتێکی سەرمایەداریی وەرچەرخاند، دینگ شیاو پینگ، ساڵی ١٩٧٩ بەرنامەیەکی چاکسازیی ئابووریی سەرپێ خست، یەکەم هەنگاویشی درووستکردنی چوار ناوچەی پیشەسازیی یاخود شاری پیشەسازی زەبەلاح بوو، کە یەکەمیان ناوچەی ڕاوەماسیی شینزین « «Shenzhen: Special Economic Zoneبوو، شین زین؛ ساڵی ١٩٧٩ ژمارەی دانیشتووانی تەنیا ٥٩ هەزار کەس بوو هەمان ناوچە ساڵی ٢٠١٦ دانیشتووانەکەی گەیشتە ١٢ ملیۆن کەس. ئەم ناوچە پیشەسازییانە سەرکەوتنێکی گەورەیان بە دەست هێنا و دەوڵەت لە ماوەی سی ساڵدا سەدان ناوچەی ئاوای بونیاد نا.\n٤- ژمارە فەلەکییەکانی چین\nلە ساڵی ٢٠٠٥ەوە چین هەموو دوو هەفتەجارێک گەڕەکێک بە ڕووبەری ڕۆما درووست دەکات، کە هەتا ساڵی ٢٠١٩ نزیکەی ٤٨١ هەزار کیلۆمەتر دووجا بووە. بۆ ئەوەی ئەم ژمارەیەش وەکو فشە نەیەتە بەر چاو، ئەوا گرنگە بزانیت ئەم وڵاتە لە سێ ساڵی ٢٠١١، ٢٠١٢ و ٢٠١٣دا نزیکەی ٦.٦ گێگا تەن «شەش ملیۆن و شەشسەد هەزار تەن چیمەنتۆ»ـی بەکار هێناوە، ڕەنگە نەزانیت ئەم بڕە چەند زۆرە هەتا نەزانیت وڵاتێکی وەکو ویلایەتە یەکگرتووەکانی ئەمریکا، بە سەد ساڵی ڕێک «١٩٠٠-٢٠٠٠» تەنیا «٤.٥» گێگا تەن چیمەنتۆی بەکار هێناوە.\n٥- وڵاتێکی زرنگ:\nچین تەنیا گەورە و تۆقێنەر نییە، ئەو زیرەکیشە، چونکە لەو بوارانەدا دەسپێشخەریی و سەرمایەگوزاریی دەکات کە بە گشتیی لە جیهاندا کەمتر لایان لێکراوەتەوە، هەر بۆ نموونە؛ لە ناوچەی «گوانگدۆنگ»، زیاتر لە ١٥٠٠ کارگەی یاریی منداڵانی دانا، هەر بە هۆی ئەم زرنگییەوە بوو لە ماوەی دە ساڵدا «١٩٨٠-١٩٩٠» سەرجەمی بەرهەمی خۆماڵیی چین لە ١٩١ ملیار بۆ ٣٦٠ ملیار دۆلار بەرز بووەوە، بەڵام هێشتا بەراورد بە ویلایەتە یەکگرتووەکانی ئەمریکا، چین لە ساڵێکدا هێندەی یەک مانگ و نیوی ئەمریکا داهاتی هەبوو، چونکە ساڵی ١٩٩٠ داهاتی ساڵانەی ئەمریکا ٦ تریلیۆن دۆلار بوو «واتە ٦ هەزار ملیار دۆلار«.\n٦- خوای تەقلید و کۆپییکردن:\nیەکێک لە سەرچاوە گرنگەکانی ئابووریی چین تەقلیدکردنی کاڵا و براندەکانە. کاڵای تەقلید و کۆپییکراو یەکێکە لە کێشە هەرە گەورەکانی چین لەگەڵ وڵاتانی بەرهەمهێنی جیهاندا. چین چەندان جار پەیمانی واژۆ کرد و بەڵێنی دا کێشەی کاڵای تەقلید و ساختە چارەسەر بکات،کەچی بە پێی ئامارەکان، ساڵی ٢٠١٩، ٨٥٪ی هەموو کاڵای ساختەی جیهان لە چین بەرهەم هێنراون، دوای ئەو توورکیایە بە ڕێژەی ٣٪، ئەوەی دیکەشی چەند وڵات و کۆمپانیایەک لێی بەرپرسن.\nچین هەموو کاڵایەک تەقلید دەکات، لە جلوبەرگەوە هەتا دەگاتە ئۆتۆمبێل، بەڵام زۆرترین ئەو کاڵایانەی تەقلیدیان دەکات بە ڕیزبەندیی بریتیین لە: مۆبایل، جانتای براند، پێڵاو، جلی وەرزشی وەکو نایکی و نۆرث فەیس، ٢٠٪ی بەرهەمی کۆزمەتیک و ئارایشتیش تەقلیدی چینە.\n٧- پێشبڕکێ لەگەڵ ئەمریکا:\nپێشتر ئاماژەمان پێ دا، ساڵی ١٩٩٠، سەرجەمی بەرهەمی خۆماڵی چین ٣٦٠ ملیار دۆلار بوو و هی ئەمریکا ٦ تریلیۆن دۆلار، ساڵی ١٩٩٨ داهاتی چین گەیشتە یەک ترلیۆن دۆلار،بەڵام هێشتاش ئەمریکا یەکەمی جیهان بوو بە ٩ تریلیۆن دۆلار، دە ساڵ دواتر «٢٠٠٨»، قەیرانێکی دارایی لە ئەمریکاوە سەری هەڵدا و بە زمانی ئابووریی «بڵقەکە تەقی»، لە ئەمریکا ٢.٦ ملیۆن کەس کارەکانیان لە دەست دا، ١.٨ ملیۆن کۆمپانیا مایەپووچ بوون، ١٠ ملیۆن خانوو لە ماوەی دوو ساڵدا دەستیان بەسەردا گیرا لە بەرانبەر قەرزی بانکدا.\nئەو قەیرانە هەموو جیهانی گرتەوە، ئابووری چین زیانێکی گەورەی بەر کەوت و چەندان کۆمپانیا و پرۆژە مایەپووچ بوون، بەڵام ئەوەی سرووشتی سیستمی سیاسیی و ئابووریی چین بزانێت، لەوە تێ دەگات کە زۆر نابات بە هۆی پارەی دەوڵەتەوە قەیرانەکە خاو دەکرێتەوە و لە خاڵێکدا ڕادەگیرێت، هەر بۆیە «هوو جینتاو» سەرۆکی ئەوکاتی چین، گیرفانە پڕ لە پارەکانی دەوڵەتی خستە گەڕ و پرۆژەی ڕزگارکردنی بازاڕی بە بڕی ٥٨٦ ملیار دۆلار ڕاگەیاند و کارگە چینییەکان لە درووستکردنی کاڵا بۆ ناردنە دەرەوەوە ڕوویان وەرگێڕا بۆ بەرهەمهێنانی ئەو کاڵایانەی لە ناوخۆدا ڕەواجیان هەیە. بەوەش زۆری پێ نەچوو ئابووری چین ساڕێژ بووەوە و هەمووی ساڵێکی پێ نەچوو کە چووەوە سەر سکەی گەشە ڕوو لە هەڵکشانەکەی خۆی.\n٨- دەوڵەتێکی تۆقێنەر:\nچین لە سەر ئاستی ناوخۆ و دەرەوە پرۆژەیەکی زەبەلاحی سیاسیی و ئابووریی مەترسیدارە، تۆڕێکی جاڵجاڵۆکەیی سەرباز، جاسووس، چەکی پارەیە. لەسەر ئاستی ناوخۆ حیزبی کۆمۆنیستی چین هەموو شتێکی قۆرخ کردووە، دەوڵەتیشی کردووە بە ئامرزاێکی کارا بۆ چەسپاندنی فەلسەفە سەرمایەدارییە دەوڵەتییەکەی.\nلەسەر ئاستی نێودەوڵەتییش چین پێڕەوەی سیاسەتێکی تازە دەکات کە دەکرێت بە «کۆڵۆنیاڵیزمی چەکی بانک» ناوی بەرین، ئەوەندە بەسە بزانین چین نزیکەی یەک تریلیۆن دۆلار سەرمایەگوزاریی کردووە لە وڵاتانی جیاوازدا و بە نیازە ئەو بڕە چەند هێندە زیاد بکات، هەندێک بەشی چەند وڵاتێکی جیاوازی کڕیوە، لە پلانیدایە هەندێک دەوڵەت بکڕێت، لە نموونەی دەوڵەتە شکستخواردووەکانی ئەفریقا، ئەمە ستراتیجی تازەی «شی جینپینگ»ـە.\nهەر لە میانەی ئەم پرۆژانەدا، پرۆژەی «پشتێن و ڕێگا» هەیە کە ساڵی ٢٠١٥ سەرپێ خراوە. «پشتێن و ڕێگا» ڕێگایەیەکی ئاسنینی ١٢هەزار کیلۆمەترییە کە لە «یی وو: YiWu»ـی چینەوە دەست پێ دەکات بۆ لەندەنی پایتەختی بەریتانیا، جگە لە پرۆژەی ستراتیجی وەکو تۆڕێک ئۆتۆبانی درێژ کە خۆرهەڵاتی چین بە ئاوەقوڵەکانی پاکستانەوە دەبەستێتەوە. هەروەها بۆرییەک بە درێژیی ١٨٣٣کم بۆ گواستنەوەی گازی سرووشتی لە توورکمەنستانەوە.\n٨- تێپەڕاندنی ئەمریکا:\nسەرجەمی بەرهەمی خۆماڵی «GDP» چین ساڵی ١٩٩٨ تەنیا یەک تریلیۆن دۆلار بوو، هی ئەمریکا ٩ تریلیۆن دۆلار. ساڵی ٢٠١٨، جی دی پی چین هەڵکشا بۆ ١٣ تریلیۆن لە بەرامبەر ٢٠ تریلیۆن دۆلاری ئەمریکا. کۆمەڵێک پێشبینیی هەن سەبارەت بەوەی کەی ئابووریی چین پێش ئەمریکا دەکەوێت، لە نزیکترین پێشبینییدا وا چاوەڕێ دەکرێت ساڵی ٢٠٢٥ سەرجەمی بەرهەمی خۆماڵیی چین بگاتە ٢٢ تریلیۆن دۆلار بەرامبەر ٢١ تریلیۆن دۆلاری ئەمریکا.\nڕیچارد نیکسن، سەرۆکی ئەمریکا؛ پەنجا ساڵ پێش ئێستا بە تۆنێکی جێبەزەییانە و جۆرێک لە لاقرتێکردنەوە وتی: «چین دەوڵەتێکی ڕەنجدەر و خۆماندووکەرە»، ئەی ئێستا بمایە چیی دەوت؟\nزنجیرە دۆکیومێنتاری «History 101»، ئیپیسۆدی ژمارە سێ «The Rise of China»، بەرهەمی نێتفلێکس، ٢٠٢٠.\nمارتین هایدیگەر و دیموکراسی\nبیرمەندی سەربەخۆ (بەشی یەکەم)\nتێگەی نامۆبوونی منداڵ لە دایک و باوک\nئازادی یان كۆپی پەیستی پرۆژەی ئیخوان


هەواڵ / ڕاپۆرت :: 16/08/2019 :: 438 جار بینراوە\nدواڕۆژ هۆکاری راگرتنی پلەبەرزکردنەوەی ژمارەیەک ئەفسەری پێشمەرگە ئاشکرا دەکات\nزیاتر لەمانگێکە نرخی جگەرەی تورکی گرانبووە، بەجۆرێک هەر کارتۆنێک جگەرەی تورکی زیاتر لە 300 دۆلار بەرزبووەتەوە، هەر پارچەیەكی مالیبۆرۆی تورکی لە 30 هەزار دینارەوە بۆ 40 هەزار دینار بەرزبووەتەوە.\nزیاتر لە 200 قاچاخچی بەڕێگەی قاچاخ جگەرەی تورکی هاوردەی بازاڕەکانی هەرێمی کوردستان دەکەن، هەر قاچاخچییەک هەفتەی دوو تا سێ جار جگەرە هاوردە دەکەن.\nلە هەر بارێکی جگەرەدا قاچاخچی دوو تا سێ کارتۆن هاوردە دەکات و هەر کارتۆنێکیش جگەرە 50 پارچە جگەرەی تێدایە.\nعەدنان بامەندی، زیاتر لە 25 ساڵە بازرگانی جگەرەیە بۆ دواڕۆژ دەڵێت: "بەهۆی دابەزینی بەهای دراو، نرخی جگەرە لە تورکیا گرانبووە، بۆیە لێرەش گران بووە".\nعەدنان بامەندی، دەشڵێت: "جگەرەی مالیبۆرۆ و وینستۆن و پەرلەمان و چەند جۆرێکی دیکەی تورکی لە تورکیاوە هاوردە دەکرێن، سەرەڕای ئەوەی هەمان ئەو جۆرە جگەرانە لە ئەوروپاشەوە هاوردە دەکرێن، بەڵام ئەوان گرانترن لە تورکی، بۆیە خواست لەسەر جگەرەی تورکی زۆرترە".\nبەبەراورد بەساڵی رابوردوو، ئەمساڵ هاوردەکردنی جگەرەی تورکی کەمبووەتەوە، چونكە حکومەتی تورکیا سنوورەکانی توند کردووە و رێگری دەکات لە قاچاخچییەکان.\nسامی سەمیر، ناوی خوازراوی قاچاخچییەکی کوردی باکوورە کە جگەرەی تورکی هاوردەی هەرێم دەکات بۆ دواڕۆژ دەڵێت: "ئێمەش بەهەمان سەختیی کۆڵبەرەکانی ئێران جگەرە هاوردە دەکەین، چونکە چەندینجار رووبەڕووی مەترسی بوینەتەوە و جەندرمەی تورک تەقەیان لێکردووین".\nسامی سەمیر، دەشڵێت: "هەموو هەفتەیەک سێ جار هەر جاری 5 کارتۆن جگەرەم دەهێنا بۆ کوردستان، بەڵام ئێستا هەفتەی جارێک دێم، چونکە چەندینجار بارەكانمان دەستی بەسەردا گیراوە".\nئەو قاچاخچییەی جگەرە دەشڵێت: "تا بەهای لیرە باش بوو، قازانجی ئێمەش باشتر بوو، بەڵام ئێستا سوودی ئەم كارە زۆر کەمبووەتەوە".\nمەردان سەعید، خاوەنی فرۆشگەیە لە شاری سلێمانی بۆ دواڕۆژ دەڵێت: "هەفتەیەکە نرخی جگەرەی تورکی بەرزبووەتەوە، بەبەراورد بە مانگی رابوردوو هەر پارچەیەك 8 بۆ 10 هەزاری چووەتە سەر، بەجۆرێک پارچەی پاکەتی مالیبۆرۆ لە 30 هەزار دینارەوە بەرزووەتەوە بۆ 38 بۆ 40 هەزار دینار".\nمەردان سەعید، دەشڵێت: "بەهۆی گرانبوونی نرخەکەی، خواست لەسەر جگەرەی تورکی کەمبووەتەوە، زۆربەی کڕیارەکانم جگەرەکانیان گۆڕیوە و زۆرترین خواستیش لەسەر جگەرەی رووسییە، چونکە نرخی هەرزانە".\nمەردان سەعید، باس لە جیاوازی نرخی جگەرەکان دەکات و دەڵێت: "پێشتر پاکەتێکی مالیبۆرۆ 3 هەزار دینار بوو، بەڵام ئێستا بووەتە 4 هەزار، بەڵام جگەرەی ئیسی بە 1000 دینارە چەند جۆرێکی تری جگەرەی رووسی هەن کە 500 دیناریشی تێدایە، بۆیە ئێستا کەمتر جگەرەی تورکی دەفرۆشین، پێش ئەوەی نرخی بەرزبێتەوە رۆژانە زیاتر لە 5 پارچەم دەفرۆشت، ئێستا 2 پارچەش نافرۆشم.\nلەهەرێمی کوردستان لە هەردوو پارێزگای هەولێر و سلێمانی کارگەی جگەرە هەبوون کە سەر بە حکومەت بوون و تا ئێستاش زۆربەی کرێکارەکانی مووچە وەردەگرن، بەڵام کارگەکان پەکیان کەوت و حکومەتیش لێی خەمسارد بوو، شارەزایەکی ئابوریش دەڵێت ئەگەر کارگەکان بکەونەوە کار هەم گرینگی بە چاندنی توتن دەدرێت و هەم ئەو پارەیەی دەچێتە دەرەوە، لەناوخۆ خەرجدەکرێت.\nگەیلان قادر، شارەزای ئابوری بۆ دواڕۆژ دەڵێت: "وڵاتانی دونیا ئەوەندەی گرنگی بە بەرهەمی خۆماڵی دەدەن، هێندە بەرهەمی هاوردە گرنگ نییە لایان".\nئەو شارەزایە دەشڵێت: "بەکارخستنەوەی کارگەی جگەرە وادەکات هەم کرێکاری زۆر کاریان دەستبکەوێت و هەم ئەو پارەیەی بۆ کڕینی جگەرە دەچێتە دەرەوە، لەناوخۆ خەرجدەکرێت".\nگەیلان قادر، باس لەوەشدەکات "زۆربەی جووتیاران تەنیا گەنم و بەرووبوومی دیکە دەچێنن، بەڵام ئەگەر ئەو کارگانە و کارگەی دیکەش دروستبکرێن، جووتیار روو لە چاندنی توتن دەکات".\nبەپێی ژمارەی ئەو قاچاخچییانەی جگەرە هاوردە دەکەن کە ژمارەیان 200 قاچاخچییە، هەر قاچاخچییەک ساڵانە نزیكەی 144 کارتۆن جگەرە هاوردە دەکات، بەوپێەش ساڵانە بەنزیكەیی 28 هەزار و 800 کارتۆن جگەرە لە تورکیاوە هاوردەی کوردستان دەکرێن.\nساڵانە بە بڕی 813 ملیار دینار جگەرە هاوردەی هەرێمی کوردستان كراوە، بەشێكی بەرچاوی ئەو جگەرەیه کە نزیکەی 900 جۆر دەبن، لەنێو بازاڕدان.\nڕاپۆرت :: 28 خولەک پێش ئێستا


یەکێك لە کەسایەتیە پێشکەوتووەکانی سەدەی ڕابوردوو، کە تا ئێستا لێکۆڵینەوەی لەسەر دەکرێت و کتێبی نوێ لەسەر ژیان و تێکۆشان و بیر وبۆچوونە سیاسیەکانی دەکرێت ئەنتۆنیۆ گرامشی بوو. ئەمڕۆ ئەو بە سیاسەتمەدار، بیرکەرەوە، زمان ناس و ڕۆژنامەنووس دیاری دەکرێت.\nگرامشی لە شارۆچکەیەکی بچووکی دوورگەی سەردینیا بە ناوی ئالێس لە ساڵی ١٨٩١ دا لەدایك بوو. بەڵام بەگەنجی و بە نەخۆشی زیندانێتی لەلایەن ڕژێمی فاشیستی ئیتالیاوە لە ساڵی ١٩٣٧ دا کۆچی دوایی کرد. لەسەرەتادا ئەندامی حیزبی سۆشیالیست بوو، و لە ساڵی ١٩٢٣ دا یەکێك بوو لە ئەندامانی دەستەی ڕاپەڕێنەری کۆنگرەی جیهانیی کۆمونیستیی. لە ساڵی ١٩٢٤ دا بوو بە سکرتێری حیزبی کۆمونیستی ئیتالیا وپاشان بە پەرلەمانتاری هەڵبژێردرا. هەر لەهەمان ساڵدا ڕۆژنامەی Unita (یەکگرتن، پێکەوەیی، یەکڕیزی) ی دامەزراند.\nگرامشی هەر لە منداڵیەوە تووشی زۆر کێشەی ژیان بوو بە تایبەت هەژاری، هەروەها تووشی نەخۆشیەکی تایبەت بوو کە ڕێگای گەشەبوونی جەستەیی لێ دەگرت، هەر بۆیە ئەو مرۆڤێکی باڵا کورت بوو و تەندروستیەکی لاوازی هەبوو. زۆر بە هەژاری خوێندنی تەواو کردوو و هەرگیز ئەو بار و دۆخە لە تێکۆشان دووری نەخستەوە بە پێچەوانەوە هەمیشە لە ڕیزی پێشەوە بەرەنگاری ڕژێمێ فاشیست و خوێن ڕێژی ئیتالیا دەبۆوە.\nگرامشی لەگەڵ چەند هاوڕییەکی تێکۆشانیدا لە ساڵی ١٩٢٦ دا دەستگیر دەکرێ و دووساڵ پاشتر لەلایەن دادگایەکی تایبەتیەوە بیست ساڵ و جوار مانگ و پێنج ڕۆژ حوکمی زیندانی پێ دەدەن. هۆکاری ئەو حوکم دانە تەنها بۆ دوورخستنەوەی کەسایەتیەکی سیاسی و تێکۆشەر و هێندە گەورە و دوورخستنەوە و دابڕانی لە جیهانی سیاسەت و کولتور بوو. پارێزگاری گشتی ئەو دادگا ناڕەوایە بە ئاشکرا لە بواری داواکردنی بە زیندان کردنی گرامشیدا دەڵێ؛\n" بۆ ماوەی بیست ساڵ ڕێگریمان لەو مێشکە کرد کە کاریگەر بێت "\nگرامشی لە زیندانەوە هەمیشە سەرقاڵی خوێندنەوە و لێکۆڵینەوە بوو، ڕژێمی فاشیستیش ڕێگریی لێ دەکرد و هەوڵێکی زۆری دەدا لە خەڵکی دووربخاتەوە، بۆیە بە ئاسانی ئەو کیتێبانەی دەست نەدەکەوت کە داخوازیان بوو. لەهەمان کاتدا گرامشی لەزیندانەوە چەند نامەیەکی گرنگی ئاراستەی خێزانەکەیی و خزمەکانی دەکرد، لەوانە نامەیەکی زۆر ناسکی ئاراستەی دایکی کردووە لە ساڵی ١٩٢٨ دا، پێش ئەوەی بەیەکجاری بڕیاری حوکمی زیندانیەکەی بەسەردا بسەپێنن.\nنامەی ئەنتۆنیۆ گرامشی بۆ دایکی؛\nبەم زوانە دەمبەن بۆ ڕۆما. تازە دڵنیام. لە ڕێی ئەم نامەیەوە ئاگادارت دەکەم کە ئێرە جێ دێڵم (تا ئەو کاتە گرامشی لە شاری میلانۆ بوو لە باکور). لەبەرئەوە لەمەو دوا نامەم بۆ بنێرە بۆ ڕۆما (مەبەست لە زیندانە) هەتا جارێکی دی دەمگوێزنەوە.\nدوێنێ نامەیەکی کارلۆ (برای ئەنتۆنیۆ) م پێگەیشت کە بە مێژووی پێنجی ی ئایارە. بۆی نووسیوم کە وێنەیەکی تۆم بۆ دەنێرێ، زۆر پێی خۆشحاڵ دەبم. ئێستا دەبێ وێنەکەی دێلیۆ (کوڕی ئەنتۆنیۆ) ت پێ گەیشتبێت کە دە ڕۆژێك دەبێ بۆم ناردووی.\nدایکی خۆشەویستم، نامەوێ بۆت دووبارە بکەمەوە سەبارەت بە باشیی بار و دۆخی تەندروستی جەستەیی و ئاکارم (مۆرال). لێت دەخوازم کە تۆ ئارام بیت کاتێ هەرچی جۆرە حوکمێکم بەسەردا دەسەپێنن.\nهیوادارم کە تۆ باش تێبگەیت ، کە من بەندکراوێکی سیاسیم و حوکمێکی سیاسیم پێ دەدەن، و هەرگیز شەرمەزار نیم لەو ڕێگایەم.\nلە ڕاستیدا ئەشێ کە ئەو زیندانیە و ئەو حوکمەی پێم دەدەن هەر خۆم ویستبێتم، چونکە هەرگیز نەمویستووە کە بیر و بۆچوونەکانم بگۆڕم، و هەر بۆ ئەوەش ئامادەم کە ژیانیشم بەخت بکەم، نەك تەنها لە زینداندا. بۆیە من بە ئارامم و خۆشحاڵم بە ڕێڕەوەکانم. دایکی خۆشەویستم، دەخوازم باوەشێکی توندت پێدا بکەم، بۆ ئەوەی بزانیت کە چەند خۆشم دەوێیت و دڵت ئارام بکەمەوە بەرامبەر بەو ناخۆشیەی کە پێم داوی.\nژیان ئاوایە، پڕ لە ئازارە، و هەندێ جار وەچە ناخۆشی زۆر گەورە دەدەن بە دایکیان، گەر بیانەوێ شکۆ و سەربەرزیان وەك پیاو بپارێزن.\nهەر زوو نامەت بۆ دەنێرم کە گەیشتمە ڕۆما، بە کارلۆ بڵێ دڵخۆش بێت و زۆر سوپاسی دەکەم. ماچی هەموان دەکەم.


زایینی: ١٤-٠٣-٢٠١٨ - هەتاوی: ١٣٩٦/١٢/٢٣ - ١٥:٤٩ تاران قه‌باره‌ی فۆنت:\nکوردستان میدیا: ڕێوڕەسمی چوارشەممە سووری یان کوڵەچوارشەممە، لە بنکەی سەرەکی حیزبی دێموکراتی کوردستان ئێران لە شاری کۆیە بەرێوە چوو.\nبەپێی هەواڵی گەیشتوو بە مالپەڕی کوردستان میدیا، ڕێکەوتی ٢٢ی ڕەشەمە ڕێوڕەسمی دوایین چوارشەممەی ساڵ لە بنکەی سەرەکی حیزبی دێمـوکرات لە شاری کۆیە بە ئامادەبوونی ئەندامانی ڕێبەری حیزبی دێموکرات بەڕێوە چوو.\nپەیامی ئەم ڕێورەسمە لەلایەن "ڕێزان مەقرووزی" ئەندامی بەڕێوبەریی یەکیەتی لاوانی دێموکراتی کوردستانی ئێران خوێندرایەوە.\nئاگری چوارشەممە سووری لەلایەن دوو کچە پێشمەرگە: "ئاسۆ ساعدی و مەهتاب حۆرمەتی" کرایەوە.\nئەم یادە بە شایی و گۆڤەند و هەلپەڕکێی بەشداربووان کۆتایی پێهات.


RUWANGE |----------------| ڕوانگه: وەزارەتی دەرەوەی ئەمریکا، زانیاریدانی ڕۆژانە بە چاپەمەنی، دووشەمە ٢ ، سێشەمە ٣ و پێنجشەمە ٥-مەی ٢٠١٦\nوەزارەتی دەرەوەی ئەمریکا، زانیاریدانی ڕۆژانە بە چاپەمەنی، دووشەمە ٢ ، سێشەمە ٣ و پێنجشەمە ٥-مەی ٢٠١٦\nدووشەمە ٢-ی مەی ٢٠١٦\nپرسیار: ئەو پرۆتێستەی [ لە بەغدا کراوە ] ، ئایا ئێوە ئەوە وەک بزووتنەوەیەکی ڕێفۆرمخوازی ڕاستە قینە دەبینن؟ چونکوو ژمارەیەکی زۆر لە خەڵک ، بە تایبەتی لە نێو کوردەکان و سونییەکان دا، وەک خۆپیشاندانێکی دەبینن کە بە شەخسە موقتەدا ئەلسەدر و نەک کەسی دی بەڕێوەی دەبا، لەوانەیە حەیدەر عەبادی شەوە بکرێ ، بۆ ئەوەی ڕۆژەڤێکی تایبەتی سیاسی بهێنرێتە گۆڕێ کە هەمووان ناگرێتەوە،کە بە پێویستی کوردەکان یان سونییەکان وە بەر ناگرێ.\nئاغای کیربی: ئەمن نامەوێ خۆ لەوە بدۆزمەوە کە باسی تەبیعەتی ئەمە بکەم. مەبەستم ئەوەیە بڵێم ، دیسان، ئێمە لە کۆتایی حەوتوو دا زۆر لە نزیکەوە چاومان لێکرد، و ئەمن پێم خۆشە داوات لێ بکەم چاو لەو بەیانییەی من بکەی بۆ ئەوەی ڕوون بێتەوە کە ئێمە وەک حکوومەت هەڵوێستمان چییە لە سەر ئەو پڕۆتێستانە.\nپرسیار: ببوورە – و بە تایبەتی هەر ، هەر دەمەوێ لە سەر ئەو بابەتە بمێنیینەوە بۆ پرسیارێکی دی.\nئاغای کیربی: پێم سەیرە. ئەرێ، فەرموو دەی.\nپرسیار: سپاستان دەکەم. ئەگەر دیتبێتت ئەوەی لە ناوخۆی پارڵمان دا قەوما، ڕادەیەک لە توندو تیژی لە ئارا دا بوو. گشت توند و تیژییەکە ڕووی لە سیاسییە کورد و سونییەکان بوو. پڕۆتێستکاران لە جێگری سەرۆکی پارڵمانیان دا کە کوردە. پارڵمانتارە شیعەکان کە بەتایبەتی لە گەڵ ئەلسەدر هاوپەیمانن، پڕۆتیستکارەکانیان تەشویق دەکرد. کە وابوو ئێوە ئەو پەیامە لەوە ناخوێننەوە مانای ئەوە بی کە -\nئاغای کیربی: بڕوانە، دیسان، ئەمن ووڵامەکە بەجێ دەهێڵم بۆ ئەوەی لە بەیانییەکەم دا هاتووە – هەر وەک ئەوەی کە لە ووڵام دانەوە بە پرسی یەکەم دا گوتم. ئاشکرایە ، ئێمە نامانەوێ پڕۆتێستان ببینین ببن بە توند و دژی دژی هیچ کەس. ئەتۆ زۆر جار لە زاری منت بیستووە لێرەوە کە ئێمە پشتیوانی دەکەین لە مافی پڕۆتێستی ئاشتیخوازانە و ئازادیی بەیان لە سەرتاسەی جیهان. هیچ کەس نایەوێ شتێک ببینێ ببێ بە توند و تیژی بە دژی هەر کەسی کە قوربانییەکانی بن. بەڵام دیسان، ئەمن پێم وایە گرینگە هێندێک بگەڕێینەوە دوایە و وەبیر بهێنینەوە ئەوە چییە – کە ووڵامی درێژ خایەن لە عێڕاق حوکمڕانی باشە. ئێمە زۆر جار گوتوومانە و گوتوومانەتەوە، ئەوە ڕێگایە بۆ ئەوەی تێکشکاندنی داعش وەدی بێ. ئەوان لە مەیدانی نەبەرد دا تێکشکاون، تێکشکاندنی ئەوان لە مەیدانی نەبەرد بەردەوام دەبێ. و سەرۆکوەزیر عەبادی لە مەڕ ڕێفۆرمە سیاسییەکان زۆر بە گوڕ کار دەکا و هەر ئەوەش دەکا. و ئێمە درێژە دەدەین بە پشتیوانی لێ کردنی لە حەولەکانی دا. و ئاشکرایە، توند و تیژی لە عێڕاق بە دژی هەرکەسێک بێ لە ئاکامی چالاکییەکی پڕۆتێستی دا شتێکە کە ئێمە هەموومان نیگەران دەکا.\nپرسیار: حکوومەتی تورکییە نەخشەی ئەوەی داڕشتووە حەسانەی پاڕلمانی لە نوێنەرە ئۆپۆزیسیۆنەکان بستێنێتەوە، لەوانە پارڵمانتارە کوردەکان، و کۆمیسیۆنێک سەبارەت بە ئەوە قسە دەکا – سەبارەت بەو کەیسانە، بەڵام دانیشتنی کۆمیسیۆنەکە بۆ جاری سییەم کارەکانی ڕاگرت چونکە شەڕ قسە و تەنانەت شەڕیشی تێ کەوت. هیچ شتێکت هەیە لەو بارەیەوە بیڵێی؟\nئاغای کیربی: و چی - ئەوە لە کوێ بوو؟ ببوورە، ئەمن لە بەشی یەکەم پرسیارەکەی ئێوە تێنەگەیشتم .\nپرسیار: حکوومەتی تورک نەخشەی داناوە بۆ هەڵوەشاندنەوەی حەسانە، حەسانەی پارڵمانی نوێنەرە ئۆپۆزیسیۆنەکان.\nئاغای کیربی: باشە، ببوورە. تێ گەیشتم. باشە، دیسان، وەکوو دێمۆکڕاسییەکی پارڵمانی، تورکییە پرۆسودووری باش دامەزراوی دێمۆکڕاتیکی هەیە کە دیاری دەکا حەسانەی کێ و لە چ هەلومەرجێک دا دەتوانێ هەڵبوەشێندرێ و بە چ شێوەیەک بێ – و چۆن دەکرێ ئەو حەسانەیە بئەستێندرێتەوە. و ئێمە چاوەڕێ دەکەین لە تورکییە پرۆسودوورە دێمۆکڕاتیکەکانی خۆی لەو بارەیەوە ڕەچاو کا. و تا ئەو جێگایەی من بزانم، پاڕڵمان بەو پێشنیاز بڕیارە ڕا دەگا و ئەوە پێواژۆیەکە بەڕێوەیە، و ئەمن نامەوێ ئێستا وەپێش ئەو پێواژۆیەوە بکەومەوە و هیچ بڵێم.\nپرسیار: بەڵێ. بەڵام پێواژۆیەکە پووچەڵ کراوەتەوە لە بەر شەڕەقسەی توند و شەڕە مست، جا بۆیە تەنانەت پارڵمانیش ئێستا ناتوانێ سەبارەت بەوە قسە بکا.\nئاغای کیربی: باشە، دیسان، ئێمە دەمانەوێ ئەوە ببینین کە چاوەڕۆان دەکەین تورکییە ڕەچاوی کا و لەو ڕووەوە پڕۆسودوورە دێمۆکڕاتیکەکانی خۆی لە بەر چاو بگرێ. و دیسان ئەمن نامەوێ بچمە ناو تایبەتمەندییەکانی پێواژۆیەکی ناوخۆیی تورکییە .\nئێستا دەبێ بڕۆم، سپاستان دەکەم.\nسێشەمە ٣-ی مەی ٢٠١٦\nقسە وێژی وەزاڕەتی کاروباری دەرەوەی ئەمریکا\nپرسیار: پرسیارێکم هەیە بە دوای ئەو پرسیارەی دا لە مەڕ تورکییە کرا.\nپرسیار: دوێنێ توندو تیژییەکی دیکە لە پارڵمانی تورکییە ڕوویدا. نوێنەرانی پارتیی کوردی هەدەپە ، یەکێک لەوان کە پێم وایە، دە ڕاستیدا ئەرمەنی یە ، بەڵام ئەندامی ئەو پارتییە کوردەیە . کەوتنە بەر هێرشی پارتیی زۆربە ، ئاکەپە. لە سەر ئەو ڕووداوە چت هەیە بیڵێی؟\nئاغای کیربی: بە داخەوە، ئەتۆ دەبێ بهێڵی من ئەو پرسیارە وەربگرم [ و دوایە ووڵام بدەمەوە]. ئەمن ڕاپۆرتەکانی لەمەڕ ئەو ڕووداوەم نەدیتووە، جا لەبەر ئەوەی ئەو ڕاپۆرتانەم نەدیتووە و لە هەڵکەوتێکی ئاوا دانیم کە لە سەر ڕاست بوونیان چ بڵێم. ئەمن پێم وایە ئەتۆ بهێڵی من ئەو پرسیارە وەربگرم؟\nپرسیار: ئەمن پرسیارێک هەیە. لە ڕاستیدا دوو پرسیارم هەیە. یەکیان سەبارەت بەو ئەندامەی سێرویسی عەسکەری ئێوەیە کە ماوەیەک لەوە پێش لە نزیک هەولێر کووژرا. جا بۆیە دەپرسم داخودا وەزاڕەتی بەرگری ئەمریکا بە چ شێوەیەک لە شەڕی دژی داعش دا بەشداری دەکا جگە لە دانی ئامۆژگاری و دەوری پەروەردە و بارهێنان؟\nئاغای کیربی: بیڵێوە، بمبوورە – دەکرێ پرسیارەکە دووپاتە کەیەوە. ئێمە چۆن ؟\nپرسیار: لەمەڕ بوونی عەسکەریی ئەمریکایە لە عێڕاق ، ئەوان چۆن – ئەوان بە چ شێوەیەک لە شەڕی دژی داعش دا بەشدارن؟ جگە لە دەورگێڕان لە ڕووی ئامۆژگاری و پەروەردە و مەشق پێکردنەوە، ئەوان چ دەورێکی دیکە دەگێڕن- لە ڕاستییدا دەیانەوێ چ دەورێک ببینن و ئەگەر دەکرێ پێمان بڵێی ئەو کەسە بۆ کووژرا، داخودا ئەو ڕاستەوخۆ لە شەڕ دا بەشدار بوو؟ ئەوە پرسیاری یەکەمم بوو. و پرسیاری دووەمم ئەوە بوو – سەبارەت بە سەردانی ڕێپەری پارتیی دێمۆکڕاتیکی گەلان ، سەلاحەدین دەمیرتاش، ئەندامی کوردی پارڵمانی تورکییە کە حەوتووی ڕابردوو لێرە بوو. هێندێک ڕاپۆرتی ئەوتۆ بڵاو بوونەوە کە ئەو لێرە لە وەزاڕەتی کار و باری دەرەوە چەند دیداری هەبووە. تکایە دەکرێ ئەوە تەئیید بکەی؟\nئاغای کیربی: با لە پرسیاری دووەمی تۆ ڕا دەست پێ بکەم. ئەمن پێم وا نییە لەو بارەیەوە هیچم پێ بێ. لە مەڕ پرسیاری یەکەمت، بەر لە هەمووشت ، ئێمە پرسە و سەرەخۆشی قووڵ دەکەین لە بنەماڵەی ئەندامی سێرویسی عەسکەری کە ئەمڕۆ لە عێڕاق کووژرا. و ئەمن پێم وایە ئێمە هەموومان دەبێ ئیست بگرین و لە بیرمان بێ ، ئەوە بنەماڵەیەکە خەم و پەژارە دایگرتووە و ئێمە هەموومان بەر لە هەمووشت دەبێ بیرو هۆشمان لە سەر ئەوە کۆ بکەینەوە. ئەمن داوات لێ دەکەم پێوەندی بکەی بە وەزاڕەتی بەرگرییەوە بۆ وەرگرتنی زانیاری تایبەتی سەبارەت بەو هەلومەرجەی کە ئەو ئەندامەی سێرویسی عەسکەری تێدا کووژراوە. واتە – ئەوان زانیاری باشترین لە بەر دەست دایە لەمن. ئەگەر بە گشتی بڵێم. و دیسان دایدەگرمەوە، ئەمن ناچمە نێو ووردە ڕیشاڵی ئەو ڕووداوەوە چونکە بە ڕاستی ئەوە پرسیارێکی باشترە بۆ وەزاڕەتی کاروباری بەرگری، بەڵام بە گشتی ، دەوری ناوەندی ئێمە – ئێمە لە عێڕاق دوو دەوری ناوەندیی عەسکەریمان هەیە: یەکیان ئەتۆ بە ئاشکرایی دیتووتە ئەویش پشتیوانییە لە حەولەکانی ئیتیلاف بەڕێگەی هێزی هەواییەوەیە. نوختەی دووەم، ئەوە میسیۆنێکی ئامۆژگاری کردن و یارمەتیدانە. پێنتاگۆن باسی ئەوە دەکا.ئەمن پێم وایە ئەمڕۆ سەر لەبەیانی وەزیری کاروباری بەرگری کارتر باسی ئەوەی کرد لە پێوەندی لەگەڵ ئەو ئەندامە تایبەتییەی سێروسی دەوڵەتە یەکگرتووەکان کە کووژرا، ئەو ئەرکی ئامۆژگاری و یارمەتیدانی ڕادەپەڕاند ئەو دەمەی کە کووژرا. بەڵام دیسانیش، لەمەڕ هەلومەرجی تایبەتی ، پێم وایە ئەمن ڕات دەسپێرم پێوەندی بە ئەوانەوە [ وەزاڕتی بەرگری] بکەی. باشە؟\nپرسیار: بەڵام ئەگەر بارودۆخەکە ئاڵۆزتر بێ لەبەر گیروگرفتە ناوچەییەکان لە بەغدا ئەمڕۆ، پێت وا هەیە لە ڕاستیدا پێویست بکا دەوڵەتە یەکگرتووەکان زیاتر تێوە بچێ بۆ ئەوەی دەستەبەر بێ کە دەوڵەتی ئیسلامی عێڕاق و شام خاکێکی زۆرتر نەخاتە ژێر کۆنترۆڵی خۆیەوە یان ئەڕتەشی عێڕاق خاکی زیاتر بۆ دەوڵەتی ئیسلامی عێڕاق و شام بەجێ نەهێڵێ؟\nئاغای کیربی: ئەوەی گرینگە ئەوەیە کە هێزە ئەمنییەتییەکانی عێڕاق پلانی کەمپەینی خۆیان بۆ تێکشکاندنی داعش ئەنجام بدەن. ئەوە ئەو شتەیە کە بەڕاستی گرینگە. ئێمە زۆر جار، هەر زۆر زۆر جار باسی ئەوەمان کردووە. و دیسان ، ئەمن نامەوێ . ئەمن لێرە دا نامەوێ خۆم لەوە بدزمەوە، بەڵام ئەو هێزانەی کە لە عێڕاق لە هەموان گرینگترن هێزی جێیی ن، واتە هێزە ئەمنییەتییەکانی عێڕاق، هەر بۆیەشە ئێمە لە هەواوە پشتیوانییان لێ دەکەین و هەر بۆیەشە ئێمە بە سیفەتی ئامۆژگاری و پەروەردە پشتیوانییان لێ دەکەین. و دەوڵەتە یەکگرتووەکانی ئەمریکا لەو حەولە دا زۆر تێوەچووە، بەڵام ئێمە دەمانەوێ ئەوە ژیرانە ڕاپەڕێنین و ئێمە دەمانەوێ ئەو کارە بە هاوکاری و لەگەڵ حکوومەتی عێڕاق و هێزە ئەمنییەتییەکانی عێڕاق ئەنجام بدەین. ئەوان ئەو هێزە زەوینییەن کە دەبێ هەرە زیاتر بە هێند بگیرێن. و ئەوان سەرکەوتنیان هەبووە، ئەوان لە عێڕاق خەریکی ڕەتاندنی ئەو گرووپەن بەرەو پاش. و داعش خاکی لە دەست داوە، ئەوان شەڕڤانیان لێ کووژراوە، ئێستا دەیانەوێ شەرڤان دەبەرکار نێن. بە دڵنیاییەوە ئەوان خاکیان لە کیس داوە و ئەوان ڕادەیەکی زۆر لە داهاتیان لە دەست داوە – هەر لە پاییزێ وە ئەوان داهاتێکی زۆریان لە دەست داوە، نزیکەی سێ لەیەکی ئەوەی ئەوان بە گشتی سەر دەمێک هەیانبوو و زیاتر لە نیوەیان لە دەست داوە- ئەوەی ئەوان بە ڕێگای داهاتی فرۆشتنی نەوتەوە وەگیریان دەخست. جا بۆیە دژی ئەو گرووپە سەرکەوتن هەبووە.\nتێبینی: پرسیاری لەمەڕ بەڕێز سەردانی سەلاحەدین دەمیرتاش لە وەزاڕەتی کارو باری دەرەوە پەیامنێری ئێن ئار تی کردی.\nپێنجشەمە ٥-ی مەی ٢٠١٦\nمارک سی. تۆنر جێگری قسەوێژی وەزاڕەتی کاروباری دەرەوەی ئەمریکا\nزانیاریدانی رۆژانە بە چاپەمەنی\nپرسیار: - ئەتۆ خەبەری دەست لە کارکێشانەوەی داوود ئۆغڵوو، سەرۆکوەزیری تورکییەت دیتووە. ئایا ئەوە بە هیچ شێوەیەک شوێنێکی دەبێ لە سەر پێوەندییەکان، بە لەبەرچاو گرتنی ئەو تێکە و لێکەییەی ئێستا لە سوورییە؟\nئاغای تۆنر: ئێمە ڕاپۆرتی ئەوەمان دیتووە کە ئەو لە سەر کار لا دەچێ. ئەمن پێم وانییە هەمووشت تەواو بووبێ، بەلانی کەمەوە بەو شتانەی کە من دیتوومن بەر لەوەی بێمە ئێرە- ئەو وەک سەرۆکی پارتی ئاکەپەش نامێنێ. هەر وەها خەبەری ئەوەشمان بیستووە کە لە ٢٢-ی مەی کۆنگرەیەکی نا ئاسایی دەبەسترێ بۆ ئەوەی سەرۆکایەتییەکی تازە بۆ پارتییەکە هەڵبژێرێ. ، ئەوە ، هەڵبەت ، شتێکی ناوخۆیی تورکییەیە. لە ووڵامی – یان ووڵام دانەوە بە پرسیاری دووەمت، ئاشکرایە ئێمە پێوەندییەکی پتەومان لەگەڵ سەرۆکوەزیر داوودئۆغڵوو هەبوو. بەڵام ئێمە پێوەندییەکی زۆر پتەو و لەمێژینەشمان لەگەڵ تورکییە هەیە وەکوو هاوپەیمانێکی ناتۆ و شەریکێک لە حەولەکانمان دا بۆ تێکشکاندن و بنەبڕ کردنی دەوڵەتی ئیسلامی عێڕاق و شام لە هەرێم دا. و ئەو کارە بەردەوام دەبێ.\nپرسیار : ئایا ئێوە بیرتان لێکردووەتەوە کە ئەوە تەنێ – ئەو کە ئێستا سەرۆکوەزیرە – ئێستا کە داوود ئۆغڵوو ، کە بە سەری خۆی زۆر خۆشەویستە، بەڵام بە پێویستی پێگەی لەمەر خۆی نییە، بەڵام پێتان وا نییە ئەوە رێگا دەدا بە سەرۆک کۆمار ئەردۆغان کە دەستەڵاتی خۆی زیاتریش سەقامگیر بکا؟ چونکە سەرۆک وەزیر بە جۆرێک لەگەڵی نەبوو بۆ هەموار کردنی قانوونی بنچینەیی و کار کردن بەرەو دامەزراندنی سیستمێکی سەرۆکایەتی بەڕێوەبەریی. ئیوە چ بیرتان لێکردووەتەوە کە ئەمە –\nئا‌غای تۆنر: ئەمن ئەوە دووپاتە دەکەمەوە کە لە ووڵامی لێسلی دا گوتم. ئێمە ئەوە وەکوو شتێکی سیاسیی ناوخۆیی دەبینین لە تورکییە و مەسەلەی خۆیانە. ئەمن هەڵی ناسەنگێنم یان حەول نادەم شی بکەمەوە کە ئەوە مانا و ئاکامی چ دەبێ بۆ کەشوهەوای سیاسی لە تورکییە؟\nپرسیار: پرسیاری زیاتر لە سەر تورکییە ؟\nئاغای تۆنر: جارێ با هەر لە تورکییە بمێنینەوە، بەڕێز من [ ڕووەو ڕۆژنانووسێکی دیکە. وەرگێر ] بەڵێن دەدەم ووڵامی پرسیاری تۆش بدەمەوە!\nپرسیار: کۆمیتەی نەتەوەیی ئەرمەنی لە ئەمریکا – گرووپی لابی یەکەی لە واشنگتن، دی سی، - بانگەوازێکی بەرەو سەفیری ئەمریکا لە تورکییە جان باس بەرز کردووەتەوە بۆ ئەوەی بە ڕاشکاوی و بە شێوەی ڕەسمی نیگەرانی دەرببڕێ سەبارەت بە ساغوسڵامەتی گارۆ پایلان ، کە لە ڕووی ئێتنیکییەوە ئەرمەنی یە و هەڵبژێردراوە بۆ نوێنەرایەتی لە پارڵمانی تورکییە دا. ئەو نوێنەرایەتی کۆمەڵگەیی ئەرمەنی تورکییە دەکا و ئەندامێکی پارتیی کوردی هەدەپە یە، و نوێنەرانی پارتیی حاکمی ئاکەپە هەم لە ڕووی بەدەنی و هەم بە قسە هێرشیان کردووەتە سەری لە پارڵمان دا . داخودا ئێوە ئەو هەلومەرجە دەشۆپێنن ، یا داخودا هیچ نیگەرانییەکتان هەیە سەبارەت بە ساغ و سڵامەتی وی؟\nئاغای تۆنر: باشە، دیسان، ئەمن ووردە ڕیشاڵی ئەو فەردە تایبەتییە یان کەیسی ئەوم لە بەر دەست دا نییە. دەبێ تەماشا کەم بزانم چ بووە، ڕاستت پێ بڵێم، مەبەستم ئەوەیە بڵێم، بە ئاشکرایی بڵێم ، ئەندامی هەر پارتییەکی سیاسی کە کەوتبێتە بەر راونان و ئازار یان لێدان و کوتان، یان بەشێوەیەک لە شێوان گیرا بێ و دەست بەسەر کرابێ ئەوە جێی نیگەرانییە بۆ ئێمە، بەڵام من ئێستا هیچ شتی تایبەتیم لەو بارەیەوە لە بەر دەست دانییە، جا بۆیە ئیدی نامەوێ زیاتری لە سەر بڕۆم پرسیار: ئایا ئەو نیگەرانییە سەبارەت بە ئەندامی هەر پارتییەکی سیاسی هەیە کە ڕاو نرابێ و ئازار درابێ و لە هەر شوێنێک بێ؟ ئاغای تۆنر: نا، لە تورکییە.\nپرسیار: ، ئەها، هەر لە تورکییە؟ ئاغای تۆنر: باشە، نا، هەر لە تورکییە نا پرسیار: بۆم هەیە پرسیارێکی پێوەندیدار بپرسم.\nئاغای تۆنر: ئەمن هەر دەڵێم – داوای لێ بووردن دەکەم ، ئەمن پێم وا بوو ئەتۆ سەبارەت بەو کەیسە تایبەتییە قسە دەکەی.\nپرسیار: نا، ئەتۆ گوتت –\nئاغای تۆنر: ڕێگام بدە با ڕوونی کەمەوە مەبەستم چ بوو، ئێمە بیر لە هەموو شێوەی ڕاوەدوونان و ئازار دانێکی سیاسی دەکەینەوە، ئاشکرایە، توندو تیژی بە دژی فەردێک، بەڵام پێویستە ئەمن لێی بکۆڵمەوە بزانم تایبەتمەندییەکانی ئەو کەیسە کامانەن.\nPosted by Ruwange --- ڕوانگه at 11:19 AM\nیەکەم کۆنفڕانسی نێونەتەوەیی لەمەر کوردیی فەیلی لە ...\nوەزارەتی دەرەوەی ئەمریکا، زانیاریدانی ڕۆژانە بە چ...


ئەمریکا هێزی پشتیوانی لەسەر سنوری عێراق-سوریا بڵاوە پێدەکات\nئەمریکا هێزی پشتیوانی زیاتر لە پارێزگای ئەنبار بڵاوە پێدەکات. بەرپرسێکی خۆجێی و سەرچاوەیەکی سەربازی رایانگەیاند کە ھێزێکی پشتیوانی سەربازیی ئەمریکا گەیشتووەتە ناوچەی تەنەف رۆژئاوای پارێزگای ئەنبار نزیک سنوری عێراق لەگەڵ سوریا. بە گوتەی ئەو دوو سەرچاوەیە، ئەو ھێزە پشتیوانییەی ئەمریکا، پێشتر لە بنکەی عەین ئەسەد-وە رەوانەی ناوچەی تەنەف رۆژئاوای پارێزگای ئەنبار سنوری عێراق لەگەڵ سوریا کرابوو.\nبەرپرسێکی خۆجێی ئەنبار کە نەیویست ناوی ئاشکرا بکرێت گوتی "ھێزە پشتیوانییەکەی ئەمریکا لە ژمارەیەک ئۆتۆمبێلی سەربازیی جۆری ھەمەر و تۆپخانە و چەکی قورس پێکھاتووە و لەئێستادا لە ناوچەی تەنەف ٤٩٠ کیلۆمەتر رۆژئاوای شاری رومادی ناوەندی پارێزگای ئەنبار جێگیرکراوە".\nئەو بەرپرسە ئاماژەی بەوەشدا بە ئامانجی پاراستنی سنووری عێراق لەگەڵ سوریا، ئەو ھێزە پشتیوانیەی ئەمریکا رەوانەی ناوچەی تەنەف کرابوون، بە تایبەتیش کە لە ئێستادا ئۆپەراسیۆن بۆسەر دوایین پێگەی رێکخراوی تیرۆریستی داعش لە دیوی سوریا بەڕێوەدەچێت. ھاوکات ئەفسەرێکی سوپای عێراق ئەو زانیارییانەی پشتڕاستکردەوە و رایگەیاند کە ئەو پشتیوانییە سەربازییەی ئەمریکا پێشتر لە بنکەی عەین ئەسەد لە ناحیەی بەغدادی رۆژئاوای پارێزگای ئەنبار رەوانەکرابوو.